Εκδήλωση με θέμα: “Πόλεμος & κατοχή στα Χανιά. Τι θυμόμαστε και γιατί;” – Flashnews.gr\nΑρχική > Χανιά > Εκδήλωση με θέμα: “Πόλεμος & κατοχή στα Χανιά. Τι θυμόμαστε και γιατί;”\n29 Οκτωβρίου, 2015 18:02\nΕκδήλωση με θέμα: “Πόλεμος & κατοχή στα Χανιά. Τι θυμόμαστε και γιατί;”\nΣτα πλαίσια της εκδήλωσης θα προβληθεί σπάνιο ψηφιακό υλικό από το προσωπικό αρχείο του Μανώλη Μανούσακα.\n29 Οκτωβρίου, 2015 | 18:02\nΕκδήλωση-συζήτηση με θέμα: “Πόλεμος & κατοχή στα Χανιά. Τι θυμόμαστε και γιατί;” θα πραγματοποιηθεί την Παρασκευή 30 Οκτωβρίου στις 21:00 στο χώρο του Κοινωνικού Στεκιού στην οδό Χ΄μιχάλη Νταλιάνη 5\n«Κυρίως με ενοχλεί ο στόμφος, τα μεγάλα λόγια, η καθυστερημένη επίδειξη τίτλων και ευσήμων που για μένα ελάχιστοι τα δικαιούνται και αυτοί είναι εκείνοι που δεν τα προβάλλουν. Η ιστορία πλαστογραφήθηκε, εξευτελίστηκε, παραποιήθηκε. Το θέμα είναι να μην ξαναγράψουμε μια ιστορία πάλι με αποσιωπήσεις, εν ονόματι σκοπιμοτήτων δικών μας αυτή τη φορά. Αυτό μας ρίχνει σε έναν φαύλο κύκλο λειψής ενημέρωσης και κακής πληροφόρησης των νεότερων γενιών». (Μανόλης Αναγνωστάκης)\nΕθνικές εορτές, μεταξύ των οποίων δεσπόζει η 28η Οκτωβρίου, αποτελούν συνήθως αφορμές για ανατροφοδότηση του εθνικού φρονήματος και αναπτέρωση του-πληγωμένου τελευταία- ηθικού ενός λαού. Σε τέτοιες πάντα μέρες θυμόμαστε, ακροθιγώς και κατά το μάλλον ελλιπώς, όσα ιστορικά στοιχεία κατάφεραν να επιβιώσουν της θεσμικής ιστορικής διύλισης, έτσι όπως έχουν αναλάβει να την φέρουν εις πέρας φορείς δημόσιου λόγου: σχολεία, Μ.Μ.Ε. και ευρέως αποδεκτές για το κύρος τους προσωπικότητες. Λόγος και πληροφορία, προσεκτικά δομημένα, συγκροτούν τη συλλογική μας μνήμη, συχνά ελλιπή ως προς τις ιστορικές της αναφορές. Πέρα από το λόγο, ο δημόσιος χώρος αποτελεί επίσης παράγοντα διαμόρφωσης της κοινής μας αναφοράς σε κρίσιμα ιστορικά γεγονότα: τα μνημεία που καλούνται να υπενθυμίζουν όσα συνέβησαν κι όσους συνέβαλλαν σε αυτά, αφήνοντας πάντα έξω από την κυρίαρχη σκηνική αναπαράσταση μεγάλες στιγμές και βασικούς πρωταγωνιστές.\nΗ συνειδητοποίηση της ανεπαρκούς μας εποπτείας όσων συνέβησαν την περίοδο του ’40, αποτελεί την αφορμή για την εκδήλωση που διοργανώνει το Κοινωνικό Στέκι- Στέκι Μεταναστών. Η κυρίαρχη αφήγηση και όσα αυτή αποσιωπά μας αφήνει ανικανοποίητους. Ιδιαίτερα όταν αυτή αφορά περιόδους στις οποίες κυριάρχησαν φασιστικά μορφώματα, οι πρακτικές των οποίων εξακολουθούν να μας απειλούν. Ακόμα περισσότερο αν λάβουμε υπόψη μας το εύρος των γεγονότων που έλαβαν χώρα στην περιοχή των Χανίων την περίοδο εκείνη, πολλά εκ των οποίων αρκετοί αγνοούμε.\nΚρατώντας ζωντανό στη σκέψη μας ότι «όποιος ξεχνάει την ιστορία του, είναι καταδικασμένος να τη ξαναζήσει.» (George Santayana, 1863-1952), θεωρούμε σημαντικό να φωτιστούν οι ιστορικές στιγμές του ’40, μεταξύ αυτών εκείνες που σχετίζονται με την περιοχή μας, αλλά και να τονισθούν οι πολιτικές διαστάσεις των γεγονότων αυτών. «Υπάρχει ένας καλός λόγος που κανένας δεν σπουδάζει ιστορία. Σου μαθαίνει πάρα πολλά.» (Noam Chomsky). Ο στόχος μας παραμένει λοιπόν να μάθουμε πολλά για το τότε, για να μπορέσουμε τελικά αλλάξουμε το τώρα.\nΟμιλητές: Αναγνωστάκη Κατερίνα, ιστορικός\nΦουράκης – Μαγονέζος Δημήτριος, νομικός


Άρτα: Αιμοδοσία από τη ΝΟΔΕ Ν.Δ. και την ΟΝΝΕΔ Άρτας Άρτα: Αιμοδοσία από τη ΝΟΔΕ Ν.Δ. και την ΟΝΝΕΔ Άρτας | Epirusblog.gr | Ιωάννινα Ήπειρος Ελλάδα\nΆρτα: Αιμοδοσία από τη ΝΟΔΕ Ν.Δ. και την ΟΝΝΕΔ Άρτας\nΠράξη κοινωνικής προσφοράς και αλληλεγγύης\nΑιμοδοσία διοργάνωσαν η ΝΟΔΕ Ν.Δ. και η ΟΝΝΕΔ Άρτας την Παρασκευή και σε σχετική ανακοίνωση, που υπογράφεται από τον Πρόεδρο της Ν.Ο. Άρτας Δημήτρη Σκανδάλη, αναφέρονται τα εξής:\n«Η αιμοδοσία είναι μια πράξη κοινωνικής προσφοράς και αλληλεγγύης που εκτός των γνωστών ουσιαστικών ωφελειών, ενισχύει τους κοινωνικούς μας δεσμούς και την συνοχή των πολιτών και γεννά συναισθήματα αγάπης και ικανοποίησης.\nΑυτή την εμπειρία ζήσαμε σήμερα στα πλαίσια της αιμοδοσίας που διοργανώθηκε στα γραφεία μας από την ΝΟΔΕ και την ΟΝΝΕΔ Άρτας, για την ενίσχυση των αναγκών των συμπολιτών μας. Οι πρωτοβουλίες μας θα συνεχιστούν.\nΕυχαριστούμε τους συμμετέχοντες, το εξειδικευμένο επιστημονικό και νοσηλευτικό προσωπικό του τμήματος αιμοδοσίας του Νοσοκομείου Άρτας και το Γ.Ν. Άρτας για την ανταπόκριση.\nΧαιρετισμός από τον Λευτέρη Αυγενάκη.\nΕξάλλου σε χαιρετισμό του προς την ΝΟ.Δ.Ε. και την ΟΝΝΕΔ Άρτας ο Λευτέρης Κ. Αυγενάκης Γραμματέας ΠΕ Νέας Δημοκρατίας – Βουλευτής Ν. Ηρακλείου αναφέρει τα εξής:\nΜε χαρά ενημερώθηκα για τη δράση σας και τη διοργάνωση εθελοντικής αιμοδοσίας με σκοπό την ενίσχυση της Τράπεζας Αίματος της Νέας Δημοκρατίας.\nΘα ήθελα να σας συγχαρώ για την ανάληψη αυτής της αξιέπαινης πρωτοβουλίας, καθώς δράσεις με κοινωνικό πρόσημο εντάσσονται στον ιδεολογικό πυρήνα της παράταξης μας.\nΦίλες και φίλοι, ο εθελοντισμός αποτελεί μορφή ενεργούς συμμετοχής του πολίτη στα κοινά καθώς συμβάλλει έμπρακτα στην αντιμετώπιση των αναγκών της καθημερινής ζωής. Μέσα από τον εθελοντισμό προάγεται η κοινωνική και πολιτική ισότητα.\nΗ αιμοδοσία αποτελεί την σημαντικότερη, την πιο ασύγκριτη αλτρουϊστική πράξη αλληλεγγύης του ανθρώπου προς τον συνάνθρωπο. Μια προσφορά τόσο ανώδυνη αλλά και τόσο χρήσιμη.\nΕίναι επιτακτική ανάγκη, να προάγουμε την εθελοντική αιμοδοσία καθώς τα οφέλη είναι πολλαπλά. Αφενός, εξυπηρετούνται υγειονομικές ανάγκες, καθώς αυξάνονται τα αποθέματα αίματος με αποτέλεσμα την εύρυθμη λειτουργία των νοσοκομείων και την αποτελεσματική ίαση των ασθενών και αφετέρου αναβαθμίζεται το πολιτισμικό επίπεδο της χώρας μας.\nΗ εθελοντική αιμοδοσία αφορά όλους μας. - Εύχομαι καλή επιτυχία στη δράση σας».


Τί θα πουν οι ξένοι | Η ΡΟΔΙΑΚΗ\nΤί θα πουν οι ξένοι\nΗμερομηνία 17/12/17 13:58\nΤο ερώτημα που τίθεται μεταξύ μας όσες φορές αντιμετωπίζουμε ως κράτος κάποιο πρόβλημα είναι το “Τι θα πουν οι ξένοι;”. Ένα ερώτημα άνευ ουσίας στην πραγματικότητα, το οποίο όμως στην ενδοχώρα παίρνει διαστάσεις αρχαίας τραγωδίας και όλο αυτό διότι έχουμε μάθει να αναζητούμε συνεχώς έναν έπαινο από το εξωτερικό για να επιβεβαιωθούμε ως έθνος.\nΠολλές φορές αυτή μας η ιδιορρυθμία λειτούργησε ως εφαλτήριο για πρόοδο και ευημερία, καθώς ακόμα κι αν το κίνητρο ήταν λάθος κατάφερε να εμπνεύσει και να τροφοδοτήσει μεγαλόπνοα εγχειρήματα.\nΠρόσφατο παράδειγμα οι Ολυμπιακοί Αγώνες του 2004, οι οποίοι όχι μόνο έγιναν κόντρα σε όλες τις προβλέψεις αλλά απετέλεσαν και σημείο αναφοράς για την αρτιότητά τους. Δεν ήταν μόνο ο εθνικός στόχος που μας έβγαλε τον καλύτερο μας εαυτό. Ήταν η προσμονή μας να ακούσουμε στα διεθνή ΜΜΕ ότι η μικρή Ελλάδα “έβαλε τα γυαλιά” σε όλο τον πλανήτη. Εφόσον έγινε αυτό, το ότι ο λογαριασμός ήρθε “βαρύς” δεν ήταν πρόβλημα. Την κάναμε τη ζημιά και την πληρώνουμε σχεδόν αδιαμαρτύρητα κι ας στήθηκε πάνω στις πλάτες μας το φαγοπότι του αιώνα.\nΤι γίνεται όμως όταν αυτό γίνεται ψύχωση και χάνεται η ουσία; Η ξενομανία μας πολλές φορές φθάνει στα όρια της παράνοιας, με τελευταία τάση να υιοθετούμε ακόμα και ξένα έθιμα προκειμένου να ακουστούμε. Κι αν είμασταν χώρα που δεν είχε δικά της, θα μπορούσε κάποιος να πει ότι αναζητούμε μια ταυτότητα.\nΑλλά το να έχουμε σε κάθε γωνιά της χώρας θρύλους και παραδόσεις που μπορούν να αναβιώσουν και να αποτελέσουν πραγματικά ορόσημα κι αντ’ αυτού εμείς να γιορτάζουμε το Halloween, αυτό δείχνει τουλάχιστον υποβάθμιση της δικής μας κουλτούρας.


Kodu Kup Europe: Τελευταίες μέρες συμμετοχής για τον μαθητικό διαγωνισμό\nΠρώτη καταχώρηση: Τετάρτη, 3 Σεπτεμβρίου 2014, 12:03\nΣτις αρχές του καλοκαιριού, η Microsoft Ελλάς και το European Schoolnet είχαν ανακοινώσει με μεγάλη χαρά, τη συμμετοχή της χώρας μας στο «European Kodu Kup», έναν νέο σχολικό διαγωνισμό που έχει ως στόχο να ενθαρρύνει τους μαθητές να σχεδιάζουν παιχνίδια και να κάνουν τα πρώτα τους βήματα στον προγραμματισμό και την κωδικοποίηση, μέσω μιας διαδραστικής, καινοτομικής και διασκεδαστικής διαδικασίας.\nΤο Kodu Kup Europe, σκοπεύει να αναδείξει το σημαντικό ρόλο που έχει η εκμάθηση μέσα από το παιχνίδι (game based learning), στην ενδυνάμωση των ψηφιακών δεξιοτήτων, της συνεργασίας και της καινοτόμου σκέψης των νέων στην Ευρώπη. Μόλις 15 ημέρες έχουν μείνει για δηλώσεις συμμετοχής και η Microsoft Ελλάς ενθαρρύνει κάθε ενδιαφερόμενο εκπαιδευτικό με τους μαθητές του, να δηλώσουν συμμετοχή έως τις 15 Σεπτεμβρίου και να ζήσουν μια διαφορετική, διασκεδαστική και κυρίως επιμορφωτική εμπειρία.\nΣτο πλαίσιο του διαγωνισμού, οι μαθητές θα κληθούν να αναπτύξουν τα δικά τους παιχνίδια δουλεύοντας σε ομάδες και μαθαίνοντας πώς να δημιουργούν φανταστικούς κόσμους, μοντέλα και προσομοιώσεις. Οι φιναλίστ από κάθε χώρα θα προσκληθούν στο Coding Camp στις Βρυξέλλες τον Οκτώβρη του 2014, το οποίο θα λάβει χώρα στο Innovation Center της Microsoft κατά τη διάρκεια του European Coding Week.\nΣτην Ελλάδα, ο διαγωνισμός πραγματοποιείται στο πλαίσιο της πρωτοβουλίας e-Skills for Jobs 2014 και έχει τεθεί υπό την αιγίδα του Συνδέσμου Επιχειρήσεων Πληροφορικής & Επικοινωνιών Ελλάδας – ΣΕΠΕ.\n• Το πρώτο Kodu Kup Europe περιλαμβάνει 8 χώρες: Το Βέλγιο, την Εσθονία, τη Φινλανδία, την Ελλάδα, τη Λιθουανία, τη Νορβηγία, τη Πορτογαλία και το Ηνωμένο Βασίλειο.\n• Οι μαθητές και οι εκπαιδευτικοί μπορούν να συμμετέχουν ως ομάδες με έως και 4 μέλη.\n• Η ομαδική εργασία είναι το κλειδί για τη διαδικασία ανάπτυξης του παιχνιδιού, μέσα από τη δημιουργία τοπίων, σεναρίου, χαρακτήρων, σε κάθε πτυχή του γενικού σχεδιασμού.\n• Όλα τα μέλη των ομάδων πρέπει να είναι στην ηλικιακή ομάδα των 6 έως και 16 ετών.\n• Θα υπάρξουν 2 γύροι αξιολόγησης: στο τέλος Σεπτεμβρίου 2014 θα προκριθεί 1 φιναλίστ ανά χώρα, που επιλέγεται από μια εθνική επιτροπή (Microsoft + εκπρόσωπος εκπαιδευτικών) με βάση συγκεκριμένα κριτήρια αξιολόγησης. Οι φιναλίστ κάθε χώρας θα ανακοινωθούν μέχρι τις 3 Οκτωβρίου 2014 και θα συμμετέχουν στη δεύτερη φάση, από όπου στη συνέχεια θα προκύψει ο νικητής και ο επιλαχών του διαγωνισμού.\nΤι είναι το Kodu;\n• Το Kodu είναι μια οπτική προγραμματιστική γλώσσα φτιαγμένη ειδικά για τη δημιουργία παιχνιδιών. Είναι σχεδιασμένη να είναι προσβάσιμη σε παιδιά άνω των 6 ετών, και ευχάριστη για τον καθένα.\n• Ανεπτυγμένο από το ερευνητικό τμήμα της Microsoft, Microsoft Research, το Kodu λειτουργεί σε PC και Xbox, επιτρέποντας τη γρήγορη σχεδιαστική δημιουργία. Το Kodu είναι διαθέσιμο δωρεάν.\n• Το Kodu είναι εύκολο στη χρήση και οπτικά ελκυστικό, ειδικά για μαθητές της πρωτοβάθμιας εκπαίδευσης.\n• H σύνταξη του κώδικα που χρησιμοποιείται είναι απλή και ενστικτώδης, επιτρέπει όμως παράλληλα έναν υψηλό βαθμό υπολογιστικής σκέψης και βασικές αρχές προγραμματισμού.\n• Το Kodu ενσωματώνεται εύκολα σε κάθε πρόγραμμα μαθημάτων, και ιδιαίτερα με την αριθμητική και τη γραφή , καθώς και τις φυσικές επιστήμες, τα μαθηματικά και τη γεωγραφία.\n• Υπάρχει μεγάλη υποστήριξη μέσω πόρων και online κοινοτήτων, συμπεριλαμβανομένων των www.kodugamelab.com, www.pil-network.com, www.planetkodu.com\n• Το Kodu είναι ένα σπουδαίο ξεκίνημα για την πληροφορική. Και μια νέα ευρωπαϊκή περιπέτεια με το Kodu Kup Europe.\nΕπίσης, οι ενδιαφερόμενοι μπορούν να ακολουθήσουν το #kodukup_eu για ενημερώσεις και νέα. Στην Ελλάδα, ο διαγωνισμός πραγματοποιείται στο πλαίσιο της πρωτοβουλίας e-Skills for Jobs 2014 και έχει τεθεί υπό την αιγίδα του Συνδέσμου Επιχειρήσεων Πληροφορικής & Επικοινωνιών Ελλάδας – ΣΕΠΕ.\nΤελευταία ενημέρωση: Τετάρτη, 3 Σεπτεμβρίου 2014, 12:07\nHuawei FreeBuds 4i: μικρά σε μέγεθος, τεράστια σε απόδοση - Διαθέσιμα τώρα στην Ελλάδα με δώρο ένα Huawei Band 4!\nΗΠΑ: Ο Τζο Μπάιντεν προκλήθηκε να απευθύνει ομιλία στην ολομέλεια του Κογκρέσου\nΗΠΑ: Η Pfizer θα παραδώσει 10% περισσότερες δόσεις του εμβολίου της μέχρι τα τέλη Μαΐου\nBalan Wonderworld - Review: Διασκεδαστικό, αλλά χαμένη ευκαιρία\nΈκανε τους πρώτους γύρους με την Aprilia ο Dovizioso


έκτη και ... τελευταία! : Τα μεγαλύτερα ποτάμια και οι μεγαλύτερες λίμνες της Γης.\nΠοτάμι: Ρεύμα γλυκού νερού στην επιφάνεια της Γης που κινείται από τα υψηλότερα προς τα χαμηλότερα μέρη της. Αν και η ποσότητα του γλυκού νερού που μεταφέρουν τα ποτάμια είναι ένα πολύ μικρό μέρος της συνολικής ποσότητάς του, που βρίσκεται κυρίως στις πολικές περιοχές, ωστόσο είναι πολύ σημαντική, γιατί το γλυκό νερό αποτελεί πηγή ζωής για όλους τους οργανισμούς.\nΛίμνη είναι μια κοιλότητα (λεκάνη), τεχνητή ή φυσική, γεμάτη συνήθως γλυκό νερό.\nΕίναι ο μεγαλύτερος ποταμός της γης (6.669 χμ.). Βρίσκεται στη Βόρεια Αφρική, πηγάζει από τις λίμνες Βικτόρια και Αλβέρτου και εκβάλλει στη Μεσόγειο θάλασσα σχηματίζοντας Δέλτα. Διαρρέει το Σουδάν και την Αίγυπτο και στις όχθες του βρίσκονται οι πόλεις του Χαρτούμ, του Καΐρου και της Αλεξάνδρειας. Χωρίς αυτόν πολλές περιοχές θα ήταν έρημοι. Είναι πλωτός σε μεγάλο τμήμα του βοηθώντας έτσι το εμπόριο και τον τουρισμό.\nΟ Νείλος από το διάστημα.\nΟ ποταμός Νείλος αποτελείται από δύο μικρότερους ποταμούς, τον Λευκό Νείλο και τον Γαλάζιο Νείλο.\nΤο Δέλτα του Νείλου, όπως και κάθε άλλο Δέλτα ποταμού, αποτελεί σημείο συσσώρευσης πολλών θρεπτικών συστατικών, με αποτέλεσμα να ευνοεί την παραγωγικότητα. Ο ποταμός έπαιξε ιδιαίτερα σημαντικό ρόλο στην ανάπτυξη της αρχαίας Αιγύπτου, αφού ο πολιτισμός της οφείλεται κατά κύριο λόγο σε αυτόν. Το γεγονός ότι ο Νείλος, σε αντίθεση με άλλους μεγάλους γνωστούς ποταμούς, ρέει από τα νότια προς τα βόρεια, υπήρξε άλυτο μυστήριο για τους αρχαίους Αιγύπτιους και Έλληνες.\nΕδώ μπορείτε να δείτε ένα ντοκιμαντέρ για τον Νείλο.\nΟ Αμαζόνιος είναι "ο πνεύμονας της Γης" . Γύρω από τις όχθες το βρίσκεται το μεγαλύτερο δάσος του κόσμου. Εδώ παράγεται το 35% του οξυγόνου της ατμόσφαιρας, με τη διαδικασία της φωτοσύνθεσης.\nΔιαρρέει τη Νότια Αμερική από τις Άνδεις ως τις εκβολές του, στον Ατλαντικό Ωκεανό. Υπολογίζεται ότι το 1/5 τού συνόλου του γλυκού νερού που κυκλοφορεί πάνω στην επιφάνεια της γης μεταφέρεται απ’ τον Αμαζόνιο. Το όνομα «Αμαζόνιος» το έδωσε ο Ισπανός κατακτητής Φρανθίσκο ντε Ορελάνα, ο οποίος στην πορεία του συνάντησε φυλές με γυναίκες που πολεμούσαν.\nΟ Μισισιπής (5.969 χμ.) βρίσκεται στις Η.Π.Α. και περνάει από 10 πολιτείες. Είναι πλωτός και διευκολύνει έτσι τη μεταφορά των προϊόντων της αγροτικής παραγωγής των πεδινών περιοχών. Στις όχθες του είναι χτισμένες το Σεντ Λούις και η Νέα Ορλεάνη.\nΤο Δέλτα του Μισισιπή.\nΠοταμόπλοιο στον Μισισιπή.\nΟ Βόλγας είναι ο μεγαλύτερος ποταμός της Ευρώπης (μήκος 3.700 χλμ.). Eίναι κατεξοχήν ρωσικός ποταμός. Το χειμώνα παγώνει και η ναυσιπλοΐα σταματά εντελώς. Τα τελευταία πενήντα χρόνια ο Βόλγας άρχισε να αξιοποιείται. Πολλά έργα έχουν κατασκευαστεί: φράγματα, τεχνητές δεξαμενές, υδροηλεκτρικοί σταθμοί και, κυρίως, διώρυγες που συνδέουν το Βόλγα με τη Μόσχα και με τον Ντον και διευκολύνουν τις συγκοινωνίες στο εσωτερικό της χώρας. Στις όχθες του αυτοκρατορικού ποταμού υπάρχουν πλούσιες πλουτοπαραγωγικές πηγές, ενώ στα νερά του ζουν, μεταξύ άλλων, οι θαλάσσιοι οργανισμοί από τους οποίους παράγεται το χαβιάρι.\nΟ Δούναβης (2.850 χλμ.) είναι ο 2ος σε μήκος ποταμός της Ευρώπης (μετά το Βόλγα) και ενώνει 10 ευρωπαϊκές χώρες, καθώς είναι πλωτός και ενώνει τη Μαύρη θάλασσα με τις χώρες της Κ. Ευρώπης. Αρδεύει μεγάλες πεδιάδες, είναι σημαντικός για τη βιομηχανία, το εμπόριο και τον τουρισμό, ενώ μεγάλες πόλεις και ταυτόχρονα πρωτεύουσες είναι χτισμένες στις όχθες του (Βιέννη, Μπρατισλάβα, Βουδαπέστη, Βελιγράδι). Είναι δε από τους πιο πολυτραγουδισμένους ποταμούς.\n(Στο βίντεο ακούγονται το βαλς του αυστριακού Johann Strauss: "Ο Γαλάζιος Δούναβης" και στη συνέχεια βαλς του Iosif Ivanovici, αυστρορουμάνικης καταγωγής: " Τα Κύματα του Δουνάβεως" σε δύο διαφορετικές εκτελέσεις).\nΝίγηρας ( Αφρική)\nΗ Κασπία θάλασσα (371.000 τ.χμ.), που είναι τριπλάσια από την έκταση όλης της Ελλάδας (132.000 τ.χμ.) Λέγεται "θάλασσα", γιατί είναι μεγάλη σε έκταση. Περιέχει επίσης σε εξαίρεση με τις περισσότερες, αλμυρό νερό και ανήκει στη Ρωσία (ευρωπαϊκό μέρος).\nΗ Κασπία θάλασσα από δορυφόρο.\nΗ Βικτωρία (68.422 τ.χμ.) είναι η μεγαλύτερη λίμνη της Αφρικής. Η πρωτεύουσα της Ουγκάντα, Καμπάλα, βρίσκεται στις όχθες της, ενώ χαρακτηριστικό της είναι τα πολλά νησιά περίπου 3.000!! Ιδιαίτερο επίσης ενδιαφέρον παρουσιάζουν οι περίφημοι καταρράκτες (108 μ. ύψος και 1,7 χμ. μήκος.)\nΗ Βαϊκάλη ( 31.500 τ.χμ.) βρίσκεται στη Ρωσία (ασιατικό μέρος) και είναι η πιο βαθιά του κόσμου (1.680 μ.). Έχει το μεγαλύτερο όγκο γλυκού νερού (πάνω από το 1/5 του πλανήτη), ωστόσο κινδυνεύει, αφού στις όχθες της βρίσκονται πολλά εργοστάσια, τα απόβλητα των οποίων μολύνουν τα νερά της, αλλά και καταστρέφουν τη χλωρίδα και την πανίδα της περιοχής.\nΗ Βαϊκάλη από δορυφόρο.\nΚάνετε κλικ εδώ, για να βρείτε στον πολυχάρτη τα μεγαλύτερα ποτάμια του κόσμου.\nΠατήστε στην εικόνα, για να παίξετε βρίσκοντας τα μεγαλύτερα ποτάμια του κόσμου.\nΑν κάνετε κλικ στην παρακάτω εικόνα μπορείτε να παίξετε με τις μεγαλύτερες λίμνες του κόσμου.


Το φάντασμα του ά-υλου εαυτού | ομάδα ΜΕΣΑ\nby Jiorgos Christakis Τετάρτη, Ιανουαρίου 31, 2018 0 comments\nΜια «πρόσθεση», ίσως η αρχαιότερη στην ιστορία του ανθρώπινου σώματος.\nΓια το σώμα όμως δεν είναι ακριβώς πρόσθεση, είναι μια φαντασιακή φιγούρα που μας ακολουθεί, όπως η ψυχή, η σκιά, η εικόνα στον καθρέφτη σαν να είναι το Άλλο μας.\nΑυτό το Άλλο που μας κάνει να είμαστε ο εαυτός μας και ταυτόχρονα να μας πείθει πως δεν του μοιάζουμε πια, δηλαδή δεν είμαστε πια.\nΈτσι ο καθένας μπορεί να ονειρεύεται τον τέλειο διπλασιασμό ή ακόμη τον πολλαπλασιασμό του είναι του, όμως αυτό θα είναι μόνο ένα όνειρο που θα καταρρεύσει και θα καταστραφεί, αν προσπαθήσουμε να το βάλουμε μέσα στο πραγματικό.\nΌπως ακριβώς συμβαίνει και με την σαγήνη του οργασμού, μιας μικρής εμπειρίας θανάτου, που λειτουργεί μόνο αν είναι φάντασμα, ανάμνηση, και ποτέ ως πραγματική.\nΣτην εποχή μας όμως ξορκίσαμε όλα τούτα τα φαντάσματα, χάσαμε και το διπλάρι και το Άλλο μας, τα υλοποιήσαμε με σάρκα και οστά και αντάλλαξε επιδέξια, ο πονηρός ο νους το θάνατο με το Άλλο μέσα στην αιωνιότητα του ά-υλου ανθρώπινου μοσχεύματος επ’ άπειρον.


Βόλεϊ - Άξιος πρωταθλητής εφήβων ο ΑΓΣΙ\nΚυριακή, 18 Μάιος 2014 07:43\nΠρωταθλητής Εφήβων στέφθηκε ο ΑΓΣ Ιωαννίνων πανηγυρίζοντας τον πρώτο του τίτλο σε Πανελλήνια διοργάνωση βόλεϊ. Στον τελικό του Πανελληνίου Πρωταθλήματος που πραγματοποιήθηκε στο κλειστό γυμναστήριο της Κόνιτσας, επικράτησε με 3-0 σετ του Πανελλήνιου.\nΗ ομάδα του Βασίλη Θεοδωράκη ήταν καλύτερη και με κορυφαίο τον Φίλιππο Μάντζιο δίκαια έφτασε στην κατάκτηση του τροπαίου, που πανηγυρίστηκε από παίκτες, τεχνικό τιμ και κόσμο.\nΤα σετ: 25-21, 25-20, 25-21\nΑΓΣ Ιωαννίνων (Θεοδωράκης): Μάντζιος 15 (12/20 επ., 3 άσσοι, 67% υπ. – 50% άριστες), Χονδρός 6 (5/8 επ., 1 μπλοκ), Δημητριάδης 4 (1/5 επ., 1 άσσος, 2 μπλοκ), Θεοδωράκης 7 (6/17 επ., 1 άσσος, 14% υπ. – 14% άριστες), Γεωργάκης 14 (12/18 επ., 2 μπλοκ, 68% υπ. – 42% άριστες), Κλούρας 7 (4/9 επ., 2 άσσοι, 1 μπλοκ) / Μυλωνάς (λ. - 54% υπ. – 23% άριστες), Τσουμάνης (λ. - 50% υπ. – 25% άριστες), Μαζιώτης, Καναβούλης, Μητσόπουλος, Αλεξίου.\nΠανελλήνιος ΓΣ (Γκιαούρης): Μπίκος 4 (4/13 επ., 71% υπ. - 43% άριστες), Δημητούλης 4 ( 2/2 επ., 2 άσσοι), Μπάση 9 ( 7/10 επ., 1 άσσος, 1 μπλοκ), Σούρδι 12 ( 8/22 επ., 4 μπλοκ, 52% υπ. - 48% άριστες), Τριπολιτσιώτης 4 (3/3 επ., 1 μπλοκ), Δημόπουλος 9 (8/24 επ., 1 μπλοκ) / Μαρκούτης (λ.-45% υπ. - 27% άριστες), Δημητρίου (λ.-33% υπ. – 00% άριστες), Καλλιντέρης, Ζαρμπίνης.\nΙκανοποίηση, αλλά και «καρφιά» από τον Β. Θεοδωράκη\n«Από την αρχή της χρονιάς ονειρευόμασταν αυτή τη στιγμή, αλλά ξέραμε ότι θα είναι δύσκολο. Από τη στιγμή που καταφέραμε να εξασφαλίσουμε γρήγορα την παραμονή μας στην Α2, το σύνολο των παιδιών έπαιξαν σε όλο το δεύτερο γύρο του πρωταθλήματος βασικοί στην ανδρική ομάδα κι αυτή η επιλογή μας δικαίωσε. Όλοι οι αντίπαλοι μας υπολόγιζαν και θέλω να ευχαριστήσω τους προπονητές των τριών φιναλίστ οι οποίοι μου έδωσαν συγχαρητήρια και παραδέχθηκαν ότι ήμασταν η καλύτερη ομάδα», είπε ο τεχνικός του ΑΓΣΙ εκφράζοντας παράλληλα την ελπίδα ότι αυτή η επιτυχία «θα αποτελέσει τη βάση πάνω στην οποία θα χτίσουμε ξανά κάτι καλό. Πρέπει να εκμεταλλευτούμε αυτή την επιτυχία, να φέρουμε κι άλλα παιδιά κοντά στο άθλημα τα οποία μαζί με τα υπόλοιπα που είναι στην ομάδα θα μας οδηγήσουν ψηλά».\nΟ προπονητής του ΑΓΣΙ έδειξε ότι πιστεύει πάρα πολύ στο ταλέντο των αθλητών του, ωστόσο δεν δίστασε να μιλήσει και για τα κακώς κείμενα στο εσωτερικό της ομάδας του. «Τα παιδιά έχουν πάρα πολλά προσόντα… Βλέπω κάτι ανάλογο με τη δική μου φουρνιά όταν είχαμε 6-7 Γιαννιώτες ή παιδιά από την Ήπειρο και παίζαμε στην Α1. Αυτά τα παιδιά είναι για πολύ ψηλότερα από το πρωτάθλημα της Α2 που αγωνίστηκαν φέτος, ωστόσο χρειάζεται καλύτερη οργάνωση και μεγαλύτερη στήριξη. Γιατί φέτος δεν είχαμε στήριξη ούτε από την ίδια μας την ομάδα, αφού ο υπεύθυνος του βόλεϊ κ. Σκούρας έριξε όλο το βάρος στις γυναίκες που υποβιβάστηκαν από την Α2».\nΠάντως αυτοί που είναι κοντά στην ομάδα, είναι οι άνθρωποι που τη δεκαετία του 90’ είχαν οδηγήσει ψηλά τον ΑΓΣΙ… «Ο Δημήτρης Αντωνιάδης μπορεί να μην έρχεται στο γήπεδο αλλά μαθαίνει τα πάντα για την ομάδα και είναι κοντά μας, όπως και τα περισσότερα παιδιά με τα οποία ήμουν συμπαίκτης εκείνη την εποχή. Κι αυτή η ομάδα θέλουμε να ενώσει εκείνη την εποχή με το σήμερα και πιστεύουμε ότι θα τα καταφέρουμε».\nΠολυτιμότερος παίκτης ο Φίλιππος Μάντζιος\n«Στιγμές σαν κι αυτές δεν υπάρχουν λόγια για να περιγράψεις αυτό που αισθάνεσαι. Είμαι περήφανος που έχω αυτούς τους συμπαίκτες και αισθάνομαι πολύ τυχερός που έζησα όλο αυτό. Αφιερώνω τον τίτλο του MVP στους συμπαίκτες μου, στον προπονητή μου και σε όσους στηρίζουν αυτή την ομάδα», είπε ο MVP της διοργάνωσης και συμπλήρωσε: «Θα ήθελα να κάνω ένα βήμα παραπάνω στην καριέρα μου είτε με τον ΑΓΣΙ είτε με άλλη ομάδα. Το να αγωνιστώ στην Α1 είναι ένας από τους στόχους μου και θα συνεχίσω να δουλεύω για να τα καταφέρω».\nΚαλύτερος πασαδόρος ο Δημήτρης Δημητριάδης\n«Η ομάδα έδειξε ότι άξιζε να πάρει αυτόν τον τίτλο. Ήμασταν όλοι συγκεντρωμένοι στο στόχο μας και καταφέραμε να κερδίσουμε. Όλοι οι παίκτες βοήθησαν για να πάρουμε εμείς τις προσωπικές διακρίσεις γι’ αυτό και τους τα αφιερώνουμε. Δημιουργήθηκε μια πολύ ωραία ατμόσφαιρα από τον κόσμο που μας βοήθησε να φτάσουμε στη νίκη, όπως μας βοήθησε φυσικά κι ο προπονητής μας με το καλό κοουτσάρισμα».\nΣυγχαρητήρια από τον Νίκο Γκόντα\nΤην ομάδα βόλεϊ εφήβων του ΑΓΣΙ για την κατάκτηση της πρώτης θέσης στο Πανελλήνιο πρωτάθλημα συγχαίρει με γραπτή του δήλωση ο υποψήφιος δήμαρχος Νίκος Γκόντας. «Αυτή η πρωτιά μας κάνει όλους υπερήφανους και ευχόμαστε από καρδιάς να είναι ακολουθήσουν και πολλές άλλες. Θερμά συγχαρητήρια», αναφέρει.


Χουρμούζιος ο Χαρτοφύλαξ - Βικιπαίδεια\nΟ Χουρμούζιος (π. 1770 - 1840) ήταν μουσικοδιδάσκαλος και ένας από τους δημιουργούς της Νέας Μεθόδου της μουσικής σημειογραφίας, μαζί με τον Γρηγόριο τον Πρωτοψάλτη και τον Χρύσανθο τον εκ Μαδύτων. Μετέγραψε το μεγαλύτερο μέρος της Εκκλησιαστικής Μουσικής στη Νέα Μέθοδο και γι' αυτό κλήθηκε "χαλκέντερος". Είναι γνωστός ως Χουρμούζιος τού Γεωργίου το επίκλιν Γιαμαλής· έλαβε το οφφίκιο τού Χαρτοφύλακος. Έγινε με αυθεντικότητα ψάλτης, διδάσκαλος, εξηγητής (μεταγραφέας), κωδικογράφος, μελοποιός και εκδότης. Υπήρξε ο πρωτεργάτης και ο κυριότερος πρακτικός στυλοβάτης της Νέας Μεθόδου· το εξηγητικό (μεταγραφικό) του έργο διέσωσε την εκκλησιαστική μουσική μας παράδοση και έτσι θεωρείται σήμερα ανυπολόγιστης επιστημονικής και εθνικής σημασίας.\n3 Ως διδάσκαλος\nΓεννήθηκε στη Χάλκη, νήσο της Προποντίδας και ήταν γιος τού Γεωργίου. Λόγω ενός κρεατώδους εξοιδήματος στον κρόταφο, τον αποκαλούσαν Γιαμαλή. Ήταν μαθητής των μουσικοδιδασκάλων Ιακώβου τού Πρωτοψάλτου και Γεωργίου τού Κρητός. Υπηρέτησε για 40 έτη ως πρωτοψάλτης στον Άγ. Δημήτριο των Ταταούλων, στον Άγ. Ιωάννη τού Γαλατά και στο Σιναϊτικό Μετόχιο τού Βαλατά και πάλι στον Άγ. Δημήτριο. Δίδαξε στη Μουσική Πατριαρχική Σχολή, που λειτούργησε το διάστημα 1815-1821.\nΜαζί με τον Γρηγόριο Πρωτοψάλτη τον Βυζάντιο και τον Χρύσανθο εκ Μαδύτων επινόησαν το 1814 τη Νέα Μέθοδο μουσικής σημειογραφίας, μεταρρύθμισης επί το απλούστερον της παλαιάς· ήδη σε χειρόγραφό του (1811-12) ο Χρύσανθος χρησιμοποιεί ουσιαστικά τη Νέα Μέθοδο. Έτσι αντί 20 έτη, μπορούσε κάποιος σε δύο να μάθει να ψάλλει. Ο Χρύσανθος ανέλαβε το θεωρητικό μέρος και οι άλλοι δύο το πρακτικό. Η προσφορά των τριών διδασκάλων υπήρξε σωτήρια για την εν συνεχεία πορεία της Εκκλησιαστικής Μουσικής. Ο κύριος συντελεστής για την οριστική καθιέρωση της Μεθόδου ήταν ο Χουρμούζιος, μετά το 1819, όταν ο Χρύσανθος προχειρίστηκε αρχιεπίσκοπος Δυρραχίου και άφησε τη Σχολή και ειδικά μετά το 1821, όταν απεβίωσε πρόωρα ο Γρηγόριος. Το 1817/18 για την προσφορά του στην Εκκλησιαστική Μουσική έλαβε από τη Μεγάλη τού Χριστού Εκκλησία το οφφίκιο τού Χαρτοφύλακος. Αισθάνθηκε ότι είχε χρέος να μεταφέρει στη Νέα μέθοδο όλα τα μέλη και οι ήχοι της Εκκλησιαστικής Μουσικής, όσα διέσωσε η παράδοση για να μην χαθούν από την αγνωσία.\nΣε ένα χειρόγραφό του το 1829 γράφει στον κολοφώνα με αυτοπεποίθηση:\nΕίληφε τέρμα συν Θεώ η Θ. Λειτουργία\nπάσα η της Παπαδικής, Θεού τη βοηθεία,\nπαρά τού Χαρτοφύλακος εφευρετού της νέας\nκαι εγκρατούς της παλαιάς μούσης της Τερψιθέας\nτού Χουρμουζίου τού κοινού μουσικοδιδασκάλου,\nόστις εις την εξήγησιν υπερνικά τού άλλου.\nΆπαντα γαρ τα παλαιά της μουσικής βιβλία\nσχεδόν αυτός εξήγησε Θεού τη βοηθεία\nου μόνος εφευρετής, αλλ' εκ των τριών ο ένας".\nΟ σύγχρονός του Θεόδωρος Αριστοκλέους που τον βιογράφησε, αναφέρει πως ήταν "ευφυής εις άκρον, επιμελέστατος και εγένετο εγκρατέστατος της κατά Ιωάννην Κουκουζέλην αρχαίας Εκκλησιαστικής Μουσικής". Ήταν εργατικός και ακαταπόνητος και με θυσία προσηλώθηκε στην εξήγηση (μετεγγραφή) των παλαιότερων μελωδιών με πιστότητα και γνώση, πράγμα που διασφάλισε τη συνέχεια τού μουσικού μας πολιτισμού. Ήταν αθόρυβος, σοβαρός, μεθοδικός και προσηλωμένος.\nΕργάστηκε για 18 έτη στη μελοποίηση ύμνων, από την περίοδο τού Ιωάννη τού Δαμασκηνού ως τον Μανουήλ τον Πρωτοψάλτη και έγραψε 70 τόμους. Για το εργώδες δημιούργημά του ονομάστηκε χαλκέντερος. Το έργο αγόρασε το 1838 ο Αθανάσιος Πατριάρχης Ιεροσολύμων. Ο Χουρμούζιος συνέγραψε εγχειρίδιο εισαγωγής στο πρακτικό μέρος της Μουσικής και άλλο για το θεωρητικό μέρος. Επίσης ένα ογκώδες βιβλίο όπου διάλεξε τα άριστα μέλη τού παλαιού και του νέου Μουσικού Συστήματος. Επανέκδωσε το "Αναστασιματάριον" τού Πέτρου τού Πελοποννησίου, όπου τους αναστάσιμους κανόνες και τα κατανυκτικά μέλισε ο ίδιος. Επίσης το "Ειρμολόγιο των Καταβασιών αργοσύντομο" τού Πέτρου, το "Δοξαστάριον ή αργό στιχηράριο", κατά μίμηση τού Ιακώβου τού Πρωτοψάλτου (διδασκάλου του) και τα "Ιδιόμελα" τού Μανουήλ τού Πρωτοψάλτου. Το 1828 εξέδωκε τη δίτομη "Ανθολογία της Μουσικής" με πρωτότυπο περιεχόμενο και το βιβλίο τού Νεοφύτου τού εξ Εβραίων. Επιθεώρησε την "Ευτέρπη", συλλογή αραβοτουρκικών ασμάτων τού Ζαχαρίου τού Χανενδέ. Αποσύρθηκε στη Χάλκη, όπου απεβίωσε πλήρης ημερών "μικρά τινα έχων όσον αποζήν ο πολλά μοχθήσας και μεγάλας ωφελείας παρασχών τω Γένει ημών".\nΩς διδάσκαλος[Επεξεργασία | επεξεργασία κώδικα]\nΜαθητές του ήταν ο Σωτήριος Βλαχόπουλος, Στέφανος ο Βυζάντιος, Θεόδωρος Αριστοκλής, Θεοτόκης Βατοπεδινός, Σιγάλας Αντώνιος, Γρηγόριος Κωνσταντάς και πάνω από όλους ο Θεόδωρος ο Φωκαεύς, που έψαλε μαζί του για έξι έτη ως λαμπαδάριος στον Άγ. Δημήτριο των Ταταούλων. Ο Θεόδωρος εξέδωσε την "Κρηπίδα", θεωρητικό της Νέας Μεθόδου, με βάση την "Εισαγωγή" τού Χουρμουζίου (αν δεν είναι το ίδιο έργο τού Χουρμουζίου). Ο Χουρμούζιος επιμελήθηκε των εκδόσεων τού Θεοδώρου το διάστημα 1830-40.\nΟ Χουρμούζιος προσπάθησε να απλοποιήσει τη διδασκαλία του ώστε η εκμάθηση της μουσικής να γίνει εύκολη, όπως φαίνεται στο "Αναστασιματάριον" (1832). Ως προς το θεωρητικό μέρος, υπήρχε το έργο "Εισαγωγή εις το θεωρητικόν και πρακτικόν της Εκκλησιαστικής Μουσικής" τού Χρυσάνθου εκ Μαδύτων (Παρίσιοι, 1821), που χρησιμοποιούσε στη Σχολή. Βλέποντας ότι το έργο χρειαζόταν διορθώσεις, συνέταξε κανόνες ορθογραφίας της Νέας Μεθόδου στο βιβλίο "Εισαγωγή εις το θεωρητικόν και πρακτικόν της Εκκλησιαστικής Μουσικής κατά την νέαν της Μουσικής μέθοδον, συντεθείσα μεν παρά Χρυσάνθου τού εκ Μαδύτων, επιδιορθωθείσα εις πολλά ελλείποντα δε και μεταφρασθείσα εις το απλούστερον παρά Χουρμουζίου, Χαρτοφύλακος της τού Χριστού Μεγάλης Εκκλησίας, ενός των εφευρετών τού ειρημένου συστήματος" (Κωνσταντινούπολις, 1829). Το "μεταφρασθείσα" αναφέρεται στη χρήση πιο απλών φράσεων, λέξεων, τύπων ρημάτων και σύνταξης.\nΥπάρχουν 34 χειρόγραφα έργα (κώδικες, τόμοι) του στην Εθνική Βιβλιοθήκη της Ελλάδας:\nΚρατηματάριον, 1819 (τόμοι 2)\nΑνθολογία της Παλαιάς Παπαδικής, 1818-19, 29 (τόμοι 3)\nΜαθηματάριο της Παπαδικής (τόμοι 2), συμπληρωματικό τού προηγουμένου έργου\nΑναστασιματάριον Χρυσάφου τού Νέου, 1826\nΣτιχηράριον Γερμανού των Νέων Πατρών, 1832 (τόμοι 4)\nΣτιχηράριον Χρυσάφου τού Νέου, 1835-26 (τόμοι 5)\nΆπαντα Πέτρου τού Μπερεκέτου, 1837\nΑναστασιματάριον τού Παλαιού Στιχηραρίου\nΠαλαιό Στιχηράριον (τόμοι 4)\nΜαθηματάριον τού Στιχηραρίου (τόμοι 8)\nΟικηματάριον (τόμοι 2)\nΕπιμελήθηκε όσο ζούσε την έκδοση των εξής έργων του:\nΤαμείον Ανθολογίας, 1824.\nΕιρμολόγιον των Καταβασιών Πέτρου τού Πελοποννησίου, 1825.\nΕιρμολόγιον σύντομον Πέτρου τού Βυζαντίου.\nΣυλλογή ιδιομέλων και απολυτικίων Μανουήλ τού Πρωτοψάλτου, 1831.\nΝέον Αναστασηματάριον, 1832.\nΕυτέρπη, ήτοι Ανθολογία εξωτερικής μουσικής, 1830.\nΟικουμενικόν Πατριαρχείον: Βυζαντινόν μέλος, Χουρμούζιος ο Χαρτοφύλαξ\nΙστορία, Θεωρία και Πράξις της Εκκλησιαστικής Μουσικής, Γεωργίου Ι. Χατζηθεοδώρου άρχοντος μαΐστορος της Μ. τού Χ. Ε., 2008\nΑνακτήθηκε από "https://el.wikipedia.org/w/index.php?title=Χουρμούζιος_ο_Χαρτοφύλαξ&oldid=7649648"\nΤελευταία τροποποίηση 11:17, 1 Αυγούστου 2019.


Διάθεση δωρεάν κουπονιών για τις λαϊκές αγορές - Υποβολή Αιτήσεων - Δήμος Λαγκαδά\nΔιάθεση δωρεάν κουπονιών για τις λαϊκές αγορές - Υποβολή Αιτήσεων\nΎστερα από την υπ' αριθ. 568/27-10-2017 πρόσκληση της Περιφέρειας Κεντρικής Μακεδονίας, η Αντιδημαρχία Κοινωνικής Πολιτικής του Δήμου Λαγκαδά καλεί τους δικαιούχους οι οποίοι μέχρι πρόσφατα λάμβαναν το επίδομα “Απροστάτευτων Τέκνων” (το οποίο καταργήθηκε από τις 19-5-2017), να υποβάλουν αίτηση προκειμένου να λάβουν κουπόνια για αγορά ειδών που πωλούνται στις λαϊκές αγορές.\nΗ προθεσμία υποβολής αιτήσεων λήγει στις 10 Νοεμβρίου 2017.\nΟι δικαιούχοι θα μπορούν με την απλή επίδειξη των κουπονιών τους να εφοδιάζονται δωρεάν με προϊόντα (τρόφιμα, ρούχα, είδη οικιακής χρήσης) που πωλούνται στις λαϊκές αγορές του νομού Θεσσαλονίκης. Οι πωλητές των λαϊκών αγορών που θα παραλαμβάνουν τα κουπόνια θα μπορούν στη συνέχεια να τα εξαργυρώνουν εισπράττοντας το αντίτιμο της αξίας τους σε ευρώ.\nΓια περισσότερες πληροφορίες και υποβολή αιτήσεων, οι ενδιαφερόμενοι μπορούν να απευθύνονται στο γραφείο του Αντιδημάρχου Κοινωνικής Πολιτικής κ. Δημητρίου Μάρκου. Τηλέφωνα Επικοινωνίας: 2394 330270 & 23943 30271\n- Αίτηση συμμετοχής στο πρόγραμμα (χορηγείται από την υπηρεσία)\n- Απόφαση αρμοδίου Δήμου για τη χορήγηση – διακοπή του επιδόματος “Απροστάτευτων Τέκνων”\nΤρίτη, 11 Δεκέμβριος 2018 02:05


Αρχική ΜΑΓΝΗΣΙΑ ΠΡΟΤΑΣΗ ΖΩΗΣ: Ολοκληρώθηκε η ομάδα γονέων με παιδιά στην σχολική ηλικία\nΠΡΟΤΑΣΗ ΖΩΗΣ: Ολοκληρώθηκε η ομάδα γονέων με παιδιά στην σχολική ηλικία\nΑΚΟΛΟΥΘΕΙ ΔΙΑΔΙΚΤΥΑΚΟ ΒΙΩΜΑΤΙΚΟ ΕΡΓΑΣΤΗΡΙΟ ΓΙΑ ΓΟΝΕΙΣ\nΟλοκληρώθηκε την Τετάρτη 24 Μαρτίου 2021 η πρωϊνή διαδικτυακή ομάδα γονέων με παιδιά στη σχολική ηλικία, που υλοποιήθηκε από το Κέντρο Πρόληψης των Εξαρτήσεων και Προαγωγής της Ψυχοκοινωνικής Υγείας «Πρόταση Ζωής», πρόεδρος του οποίου είναι ο κ. Ευθύμιος Ζιγγιρίδης .\nΣυντονίστριες των συναντήσεων ήταν οι κ.κ. Γώγου Ζωή, Ψυχολόγος-Επιστημονικά Υπεύθυνη και Σωτηροπούλου Δήμητρα, Κοινωνική Λειτουργός- Στέλεχος Πρόληψης.\nΤο Διοικητικό και επιστημονικό προσωπικό του Κέντρου Πρόληψης «Πρόταση Ζωής», ευχαριστούν θερμά τους συμμετέχοντες για την ενεργή παρουσία τους και την εμπιστοσύνη τους.\nΌποιος/α ενδιαφέρεται να συμμετάσχει σε ανάλογη ομάδα γονέων μπορεί να απευθυνθεί στο 24210-38030 ή 24210-38050. Η ομάδα θα πραγματοποιηθεί μόνο εφόσον υπάρξει ο απαιτούμενος αριθμός ενδιαφερομένων. Η συμμετοχή στις δράσεις του Κ.Π. «Πρόταση Ζωής» είναι δωρεάν.\nΓια δηλώσεις συμμετοχής μπορείτε έως την Δευτέρα 12/04/21, να επικοινωνείτε στα\nτηλέφωνα: 2421038030 και 2421038050 και ώρες 9:30 – 14:00 ή να αποστείλετε τα στοιχεία σας (ονοματεπώνυμο, αριθμό παιδιών και ηλικίες, τηλέφωνο επικοινωνίας και διεύθυνση e-mail) στο e-mail: protzois@otenet.gr.\nΠροηγούμενο άρθροΝέο σκάφος για τη φύλαξη του θαλάσσιου πάρκου Αλοννήσου\nΕπόμενο άρθροΑΛΟΝΝΗΣΟΣ : Απομακρύνθηκε επικίνδυνος κορμός δέντρου


Η «σπόντα» του Ντόσα ανέβασε ξανά την ΑΕΛ στο ρετιρέ! | Goal News Cy\nΑ' ΚΑΤΗΓΟΡΙΑΑΕΛ ΛΕΜΕΣΟΥΗ «σπόντα» του Ντόσα ανέβασε ξανά την ΑΕΛ στο ρετιρέ!\nΗ «σπόντα» του Ντόσα ανέβασε ξανά την ΑΕΛ στο ρετιρέ!\nΤεράστια σημασίας νίκη πέτυχε η ΑΕΛ στο Τσίρειο απέναντι στην ομάδα του Ερμή με 3-2. Οι «φτεροπόδαροι» έβαλαν δύσκολα στην ΑΕΛ, ωστόσο οι γαλαζοκίτρινοι της Λεμεσού βρήκαν ξανά την λύση για να κερδίσουν το τρίποντο. «Λυτρωτής» ο Χουράδο έπειτα από ένα σουτ του Τζούνιορ, το οποίο κόντραρε στον Ισπανό επιθετικό (73’), αποβλήθηκε ο Κεϊτά του Ερμή (69’). Από ένα γκολ οι Αντάμοβιτς, Ρομάν για την ΑΕΛ και οι Μαρτίνιουκ και Μαύρου για τον Ερμή. Στην κορυφή ξανά η ΑΕΛ με 28 πόντους, ο Ερμής παρέμεινε στην προτελευταία θέση με επτά.\nΔιαβάστε επίσης: ΑΕΛ: Οι πρώτες ενδείξεις για τον σοβαρό τραυματισμό του Τόρες\n«Χορταστικό» το πρώτο ημίχρονο\nΤέσσερα γκολ, σκληρό παιχνίδι, κίτρινες και αναγκαστική αλλαγή είχε το «μενού» του πρώτου ημιχρόνου. Ο Ντούσαν Κέρκεζ «έχασε» νωρίς τον Τόρες, ο οποίος δέχθηκε σκληρό μαρκάρισμα από τον Γκουλόν και αποχώρησε με το φορείο (την θέση του πήρε ο Ρομάν).\nΠαρ’ όλα αυτά, η ΑΕΛ έδειξε χαρακτήρα και ο Αντάμοβιτς με ωραίο σουτ έπειτα από ασίστ του Μακρή άνοιξε το σκορ (19’, 1-0). Η αντίδραση του Ερμή ήταν άμεση, καθώς εκμεταλλεύτηκε την ολιγωρία στην άμυνα της ΑΕΛ και ισοφάρισε σε 1-1 (26’ Μαρτίνιουκ). Το παιχνίδι πήρε «άγρια» ομορφιά, η μπάλα ανεβοκατέβαινε και η ΑΕΛ κατάφερε να προηγηθεί ξανά στο σκορ με ωραία κεφαλιά του Ρομάν (36’, 2-1).\nΩστόσο, τα λάθη στην άμυνα της ΑΕΛ συνεχίστηκαν και σε μια ανύποπτη φάση, ο Μαύρου εκμεταλλεύτηκε νέα «ολιγωρία» και έστειλε ξανά την μπάλα στα δίκτυα του Βοζίνια (45’, 2-2).\nΑξίζει να αναφέρουμε ότι ο Μαύρου δεν πανηγύρισε το γκολ που πέτυχε, καθώς είναι δανεικός από την ομάδα της Λεμεσού στον Ερμή.\nΜε δέκα ο Ερμής, η «σπόντα» του Τζούνιορ «λύτρωσε» την ΑΕΛ!\nΣτην επανάληψη, ο Ερμής έκλεισε καλά τους χώρους και δεν άφησε την ΑΕΛ να γίνει απειλητική προς την εστία του Γιώργου Παπαδόπουλου. Αντιθέτως ο Ερμής ήταν αυτός που απείλησε τρεις φορές την εστία του Βοζίνια (57’ δύο φορές Μαύρου και Πηλέα, 70’ δοκάρι από τον Φυλακτού).\nΣτην συνέχεια, ο Κεϊτά άφησε την ομάδα του με δέκα ποδοσφαιριστές (69’) κάτι το οποίο εκμεταλλεύτηκαν οι γαλαζοκίτρινοι της Λεμεσού. Από «σπόντα», ο Ντόσα Τζούνιορ έπιασε το σουτ η μπάλα βρήκε στον Χουράδο, ο Παπαδόπουλος αιφνιδιάστηκε και η μπάλα κατέληξε στα δίκτυα της εστίας του (73′, 3-2).\nΜέχρι το τέλος του αγώνα τα δεδομένα δεν άλλαξαν και η ΑΕΛ πανηγύρισε μια μεγάλη νίκη που την διατηρεί στην κορυφή της βαθμολογίας.\nΑΕΛ (Ντούσαν Κέρκεζ): Βοζίνια, Τεσέιρα Α., Τεσέιρα Ν., Ντόσα Τζούνιορ, Γουίλερ, Γκαθτανιάγια (70′ Μυτίδης), Αντάμοβιτς, Ντα Σίλβα (59′ Λ. Σίλβα), Μακρής, Τόρες (20′ Ρομάν), Χουράδο.\nΕρμής (Ντε Ντέους): Παπαδόπουλος, Γκουλόν (89′ Λύτρας), Ταραλίδης, Μαρτινίουκ, Μαύρου (82′ Κατσιατής), Ντίντακ (74′ Γεωργίου), Πηλέας, Μαλόν, Κεϊτά, Φυλακτού, Κουατσίκα.\nΣκόρερ: 19′ Αντάμοβιτς, 36′ Ρομάν, 73′ Χουράδο / 26′ Μαρτίνιουκ, 45′ Μαύρου\nΚίτρινες: Γκουλόν, Κουατσίκα, Κεϊτά / Γουίλερ, Σίλβα, Α. Τεισέιρα\nΑποβολές: 70′ Κεϊτά


ΥΔΡΑΣ ΠΟΛΙΤΕΙΑ: Πρόσκληση σε τακτική συνεδρίαση του Δημοτικού Συμβουλίου Ύδρας\nΠρόσκληση σε τακτική συνεδρίαση του Δημοτικού Συμβουλίου Ύδρας\nΑρ. Πρωτ. 1404\nΚαλείστε όπως την 29η Μαΐου 2017, ημέρα Δευτέρα και ώρα 19.00 προσέλθετε σε Τακτική συνεδρίαση του Δημοτικού Συμβουλίου στην αίθουσα Συνεδριάσεων του Δήμου Ύδρας\n1. Αποδοχή ποσού 8.866,68 € για κάλυψη λειτουργικών δαπανών των σχολείων οικονομικού έτους 2017 (Β’ ΚΑΤΑΝΟΜΗ) και κατανομή στις σχολικές επιτροπές.\n2. Αίτηση για χορήγηση προέγκρισης ίδρυσης καταστήματος υγειονομικού ενδιαφέροντος.\n3. Λήψη απόφασης για παράταση προθεσμίας ολοκλήρωσης της παροχής υπηρεσιών με τίτλο « Αποτύπωση ακίνητης περιουσίας Δήμου Ύδρας».\n4. Αίτημα του κ. Τσακίρη Μανόλη , Γραμματέα του Δημοτικού Συμβουλίου Ύδρας, να ενσωματωθούν οι τιμητικές ετήσιες εκδηλώσεις: «Μιαούλεια», «Οικονόμεια», «Κουντουριώτεια», «Βότσεια» κ.λ.π σε μια εβδομαδιαία εκδήλωση ,για λόγους λειτουργικούς και οργανωτικούς .\n5. Έγκριση 2ης Αναμόρφωσης Προϋπολογισμού έτους 2017 του Δήμου Ύδρας.\n6. Καθορισμός των χώρων μεταβίβασης του δικαιώματος απλής χρήσης αιγιαλού- παραλίας σε τρίτους , με σύναψη μισθωτικής σχέσης .\n7. Δημιουργία παιδικής χαράς στον κοινόχρηστο χώρο που βρίσκεται μπροστά από την οικία του κ. Παντελή Κάβουρα (Καμίνι).\n8. Δημιουργία χώρου άθλησης με όργανα γυμναστικής στον κοινόχρηστο χώρο που βρίσκεται πλησίον του αλσύλλιου μπροστά από το σπίτι της κ. Ιωάννογλου Άννας (Καμίνι).\n9. Καθορισμός τμημάτων κοινοχρήστων χώρων για παραχώρηση σε επαγγελματίες .


«Θέλει να ανεβάσει επίπεδο τον Ηρακλή» – Iraklis1908.gr\n«Θέλει να ανεβάσει επίπεδο τον Ηρακλή»\n24 Ιουλίου, 2014 10:59 μμ\nΟ Γιάννης Θεμελίδης φιλοξενήθηκε στον Arena fm 89,4 και μίλησε για τα όσα έγιναν στη σημερινή (24/7) συνάντηση, το θέμα με την έναρξη της χρονιάς και για το αν θα δοθεί λύση.\nΑρχικά ο κ. Θεμελίδης έκανε ένα μικρό σχόλιο αναφέροντας: « Θέλω να πω σε όλους ότι δεν υπάρχει ο Θεμελίδης και η παρέα του. Δεν είμαστε διορισμένοι υπάλληλοι του Υπουργείου και θέλω να πω στον επίτιμο πρόεδρο του Ηρακλή τον κ. Ατματσίδη διάβασα κάτι δηλώσεις του ότι η διοίκηση και οι άνθρωποι δεν κάνουν σπατάλες χρημάτων και εκμετάλλευση χρημάτων στο Καυτατζόγλειο. Είμαστε απλώς μία διοίκηση η οποία προσπαθεί να εφαρμόσει τους νόμους και τίποτα άλλο. Είμαστε όλοι άνθρωποι του αθλητισμού, άμισθοι και όλα όσα γράφονται και ακούγονται δεν σπιλώνουν τη διοίκηση. Δεν κάνουν καλό στον Ηρακλή την οποία σεβόμαστε όλοι μας, χωρίς να είμαστε φίλαθλοί του οι περισσότεροι είμαστε τώρα Ηρακληδείς γιατί θέλουμε και εμείς ο Ηρακλής να πάει ψηλά, να πάει εκεί που πρέπει και όλα αυτά κάνουν κακό στους ανθρώπους που θέλουν να βοηθήσουν».\nΣτη συνέχεια υπογράμμισε: «Δεν ευθύνεται η διοίκηση. Έγινε τόσο ξαφνικά και θα έλεγα από την πλευρά των ανθρώπων του Ηρακλή και όχι από του κ. Παπαθανασάκη. Γιατί ο κ. Παπαθανασάκης θα έλεγα πως είναι ένας επενδυτής ο οποίος θέλει να πάρει τον Ηρακλή και όσα συζητήσαμε σήμερα, ακούσαμε και έτσι όπως τον είδαμε μακάρι να πάρει το πλειοψηφικό πακέτο και να αναλάβει τον Ηρακλή. Έγινε εντελώς ξαφνικά και έγινε από ανθρώπους οι οποίοι δεν ανήκαν στη διοίκηση Παπαδόπουλου. Ο Παπαδόπουλος δεν έκανε καμία ενέργεια από την ημέρα που απεδόθη η διαταγή πληρωμής και τα γνώριζε αυτά. Ήταν το τέλος των πλέι οφ. Από εκεί και μετά κανένας υπεύθυνος μηδέν εξαιρουμένου και του προέδρου του Παπαδόπουλου δεν φάνηκε στο στάδιο. Ξαφνικά ήρθαν και λένε «θέλουμε να κάνουμε έναρξη της σεζόν, να πληρώσουμε 2.000». Μας εμείς το στάδιο πέρσι και πρόπερσι το δώσαμε για την έναρξη δωρεάν στον Ηρακλή. Δεν ζητήσαμε λεφτά και μάλιστα πέρσι τους είπα κάψτε το κιόλας αν χρειαστεί, να δώσουμε ντόρο μεγάλο για τον Ηρακλή. Ήρθαν ξαφνικά την Παρασκευή να κλείσω ραντεβού εγώ που έλειπα 400 χιλιόμετρα μακριά από την Θεσσαλονίκη. Πώς να βρεθώ να συναντηθώ με τον υποψήφιο επενδυτή; Τώρα που είχαμε τα περιθώρια άφησα την οικογένειά μου στις διακοπές και όφειλα και όφειλε και η διοίκηση να τον γνωρίσει αυτόν τον άνθρωπο, να μιλήσει μαζί του».\nΓια το τι έγινε σήμερα ανέφερε: «Καταρχάς ήθελε να ενημερωθεί ο κ. Παπαθανασάκης για όλα αυτά. Γιατί ο άνθρωπος αρχίζει και μπερδεύεται λίγο. Χρωστάμε εδώ, χρωστάμε εκεί λέει τι γίνεται. Ήθελε να δει τι ποσά είναι αυτά, πόσα χρόνια είναι αυτά τα ποσά. Γιατί άλλο να ακούς το ποσό για μια χρονιά είναι 30.000-35.000 χιλιάδες και άλλο να ακούς ξαφνικά ότι είναι 120.000 χιλιάρικα. Όταν είδε ότι τα ποσά αυτά είναι παλιά και ότι δεν είναι κέρδη για το Καυτατζόγλειο, αλλά τα ποσά που ξοδεύει σε ρεύμα, νερό και για τη συντήρηση του χλοοτάπητα που γίνεται δύο φορές το χρόνο και συμφώνησε ο άνθρωπος ότι είναι πολύ μικρό το ποσό. Αν αυτά είχαν εξοφληθεί πέρσι ή πρόπερσι δεν θα συζητούσαμε ή αν δινόταν ένα μέρος από αυτά. Η διοίκηση τα τελευταία δύο χρόνια, δεν βάζω τι έκαναν οι προηγούμενες οι οποίες βοήθησαν ακόμη περισσότερο. Από την πλευρά μας εμείς βοηθάμε όσο μπορούμε και τώρα στη Φούτμπολ Λιγκ. Πάντως έγινε μια πάρα πολύ καλή συζήτηση, μας άρεσε ο κ. Παπαθανασάκης και εμείς τον αρέσαμε πολύ γιατί ήταν ειλικρινέστατη η συζήτηση και κατάλαβε πως εμείς δεν είμαστε οι «κακοί» στη Θεσσαλονίκη και το παραδέχτηκε Μου λέει: «άλλα μου έλεγαν και άλλους ανθρώπους γνωρίζω σήμερα». Κατάλαβε πως είμαστε ειλικρινής και συζητήσαμε για πολλά. Ο άνθρωπος θέλει να κάνει πολλά και θέλει τον Ηρακλή να τον ανεβάσει σε πολλά επίπεδα. Του δείξαμε τους χώρους του Καυτατζογλείου, του δείξαμε τα αποδυτήρια χώρους που αφορούν εστιατόρια και γενικά διάφορα που θα χρειαστεί σαν ομάδα. Έμεινε κατενθουσιασμένος, θα το συζητήσει με τους ανθρώπους του και θα υπάρξουν και άλλες επαφές εφόσον πάρει την ομάδα που ευχόμαστε εμείς να την πάρει».\nΣε ερώτηση για το είναι εύκολο να δοθεί λύση απάντησε: «Δεν είναι δύσκολο να ξεπεραστεί το ζήτημα για το Καυτατζόγλειο γιατί και οι δύο πλευρές κινούνται στην ίδια πορεία. Εμείς δεν είμαστε αρνητικοί και φάνηκε ότι ήμασταν γιατί ενώ βρισκόμαστε σε δικαστήρια ο κ. Παπαδόπουλος ήθελε να επιβάλει κάποια πράγματα. Ούτε ο Ηρακλής μπορεί να επιβάλει πράγματα σε μας και ούτε εμείς στον Ηρακλή. Αυτά γίνονται με συνεργασία».\nΓια το αν γίνει νέα συνάντηση κατέληξε: «Θα γίνει αφού δει ο κ. Παπαθανασάκης πως θα πάνε και τα υπόλοιπα πράγματα γιατί ακόμη βρίσκεται στην έρευνα.».Σε όλους άφησε καλές εντυπώσεις.\nTags: ΚΑΥΤΑΤΖΟΓΛΕΙΟΠΑΠΑΘΑΝΑΣΑΚΗΣ ΣΠΎΡΟΣ


Δήλωση της βουλευτή Φρόσως Καρασαρλίδου για το πρόγραμμα ΔΙΕΞΟΔΟΣ της Π.Κ.Μ. – Περισκόπηση\nΣε γραπτή δήλωσή της σχετικά με το πρόγραμμα “Διέξοδος” της Π.Κ.Μ. η βουλευτής Ημαθίας (ΣΥΡΙΖΑ) Φρόσω Καρασαρλίδου αναφέρει τα εξής:\n“Δυσάρεστη έκπληξη επεφύλασσαν για τον εμπορικό και επιχειρηματικό κόσμο τα αποτελέσματα του προγράμματος “ΔΙΕΞΟΔΟΣ” της Περιφέρειας Κεντρικής Μακεδονίας, όπως καταγράφεται και στην επιστολή διαμαρτυρίας-καταγγελίας του Εμπορικού Συλλόγου Βέροιας.\nΌπως ανακοινώθηκε, από το πρόγραμμα αποκλείστηκαν 13.317 μικρές και μικρομεσαίες επιχειρήσεις και εγκρίθηκαν μόνο οι 6.683, δηλαδή το 1/3 των αιτήσεων, διότι εξαντλήθηκε ο προϋπολογισμός του προγράμματος.\nΑπό την κατακραυγή του κόσμου την κυβέρνηση Μητσοτάκη δεν θα σώσουν στο τέλος ούτε οι επικοινωνιακού χαρακτήρα ανασχηματισμοί, ούτε τα ανοίγματα προς την ακροδεξιά και ο πακτωλός χρημάτων προς τα “φιλικά” μέσα ενημέρωσης για να λιβανίζουν το ανύπαρκτο έργο της.”\nΕτικέτες βουλευτές Ημαθίας, Καρασαρλίδου Φρόσω, Περιφέρεια Κεντρικής Μακεδονίας\n← Ευχαριστήριο του Συλλόγου Κοινωνικής Παρέμβασης “Έρασμος” → Ξεκινά τη Δευτέρα η πρωτοβάθμια εκπαίδευση – ξεκίνησαν και οι απολυμάνσεις των σχολείων στο Δήμο Αλεξάνδρειας


Σάββατο 22 Μαΐου 1993\n1. Το κοινοτικό δίκαιο του περιβάλλοντος -όπως αποτυπώνεται σε πολυάριθμες κοινοτικές πράξεις, την Ενιαία Ευρωπαϊκή Πράξη του 1986 και, πρόσφατα, τη Συνθήκη του Μάαστριχτ- διακρίνεται συχνά για τις συντηρητικές επιλογές του και την έλλειψη συστηματικής συνοχής. Eπίσης παρουσιάζει σημαντικά κενά σε πολλές περιοχές της καθημερινής ζωής μας. Ενόψει αυτών πρέπει να υποστεί ευρεία αναθεώρηση και να καταλάβει νέες περιοχές. Το κοινοτικό δίκαιο πρέπει, συγκεκριμένα, να διέπεται από αρχές και επιλογές που αναγνωρίζουν το προβάδισμα στην προστασία και την ποιότητα του περιβάλλοντος και όχι στην άκριτη οικονομική ανάπτυξη. Εξάλλου, η φιλοσοφία του επιβάλλεται να ενστερνιστεί τις αρχές του Χάρτη της Γης που έγινε αποδεκτός πέρυσι στη Διάσκεψη του Ρίο (Αντζέντα 21) με σταθερό γνώμονα τη βιώσιμη διαχείριση των πόρων. Προφανής είναι, τέλος, η ανάγκη αναβάθμισης της αρχής της πρόληψης και της αντιμετώπισης του κινδύνου συρρίκνωσης της κοινοτικής πολιτικής περιβάλλοντος με την επίκληση της αρχής της επικουρικότητας.\n2. Το ελληνικό Σύνταγμα παρέχει τις προϋποθέσεις για την απρόσκοπτη προσαρμογή του ελληνικού προς το κοινοτικό δίκαιο περιβάλλοντος. Κατά τη σχετική διεργασία παρατηρούνται ωστόσο πολλές δυσλειτουργίες που συνθέτουν το έλλειμμα προσαρμογής του ελληνικού προς το κοινοτικό δίκαιο. Σημαντικότερες είναι η καθυστέρηση της έκδoσης των κανονιστικών πράξεων, η ελλειπής και στρεβλή προσαρμογή και η παράλειψη θέσπισης των μέτρων που θα συνέβαλλαν στην επέλευση των αποτελεσμάτων και την εκπλήρωση του σκοπού τους. Η ελληνική πολιτεία πρέπει να επιδείξει μεγαλύτερη συνέπεια στην προσαρμογή, παραγκωνίζοντας τις δυσλειτουργίες που επισημάνθηκαν. Είναι ανάγκη όλες οι σημαντικές πράξεις προσαρμογής να επενδύονται σε διατάγματα και όχι σε απλές κανονιστικές πράξεις. Eπίσης επιβάλλεται να λαμβάνεται ιδιαίτερη μέριμνα για την ποιότητα των θεσπιζομένων κανόνων, ώστε να διευκολύνεται η εφαρμογή του κοινοτικού δικαίου περιβάλλοντος στη χώρα μας.\n3. Εάν τα ελλείμματα που συναντώνται στην έκδοση κανονιστικών πράξεων προσαρμογής είναι σημαντικά, τα ελλείμματα εφαρμογής τους προσλαμβάνουν εκρηκτικές διαστάσεις. Το ζήτημα έχει υπαρξιακή σημασία, δεδομένου ότι η αξία των κανόνων δοκιμάζεται τελικά στην πράξη. Επιτακτική προβάλλει εδώ η ορθολογική οργάνωση των διοικητικών αρχών και διαδικασιών που θα επιτρέψει την εφαρμογή του κοινοτικού δικαίου και τη λήψη πρόσφορων μέτρων για την υπέρβαση των σημερινών αδιέξοδων.\n4. Εντυπωσιακή είναι η περιθωριοποίηση της Βουλής κατά τη συζήτηση περιβαλλοντικών προβλημάτων. Μόνο στο πλαίσιο του κοινοβουλευτικού ελέγχου, σπάνια και πάντως κατά τρόπο εντελώς συμβατικό, αντιμετωπίζονται παρεμπιπτόντως συναφή ζητήματα με κοινοτικές προεκτάσεις. Αντίθετα, κατά την νομοθετική παραγωγή και τη διεξαγωγή γενικών πολιτικών συζητήσεων λείπει κάθε σχετική αναφορά. Η συμβολή λοιπόν της Βουλής στην προστασία του περιβάλλοντος, με επίκληση του κοινοτικού δικαίου, είναι μηδαμινή. Το ζήτημα πρέπει σε όλες τις προεκτάσεις του, και τις κοινοτικές, να φθάσει επιτέλους στο επίκεντρο της προσοχής της λαϊκής αντιπροσωπείας. Κατά τον κοινοβουλευτικό έλεγχο, την επεξεργασία των νόμων και στις γενικές πολιτικές συζητήσεις είναι απαραίτητο να συνεκτιμάται το κοινοτικό δίκαιο περιβάλλοντος.\n5. Η προσφυγή στα δικαστήρια αποτελεί ασφαλώς το έσχατο μέσο του πολίτη και της κοινωνίας για την προστασία του. Η νομολογία μας, ιδίως του Συμβουλίου της Επικρατείας, έχει να επιδείξει σημαντικά δείγματα γραφής. Ο έλεγχος που ασκεί το Δικαστήριο εντατικοποιήθηκε τα τελευταία χρόνια και διευρύνθηκε με την διεισδυτικότερη επεξεργασίΑ των διαταγμάτων. Ωστόσo οι περιπτώσεις προσφυγής στα πολιτικά δικαστήρια είναι ακόμη, παρά τις δυνατότητες που προσφέροναι, εξαιρετικά περιορισμένες. Εξάλλου, επιβάλλεται να ενισχυθεί η προοπτική προσφυγής των πολιτών και των οργανώσεών τους στα δικαστήρια, αφού αναδειχθούν με ευρηματικότητα οι δυνατότητες προστασίας που υπάρχουν, ιδίως με την πρoσφυγή των περιβαλλοντικών οργανώσεων και στα πολιτικά δικαστήρια. Οι αποφάσεις των δικαστηρίων επιβάλλεται να γίνονται σεβαστές από την διοίκηση, χωρίς να αναζητούνται επιτηδείως τρόποι περιγραφής τους. Η πολιτεία οφείλει ακόμη να αποφεύγει παρεμβάσεις που θέτουν σε αμφισβήτηση τη συνταγματικά κατοχυρωμένη ανεξαρτησία των δικαστηρίων. Το πρόσφατο παράδειγμα της ανακατανομής των αρμοδιοτήτων του Συμβουλίου της Επικρατείας είναι αποκαλυπτικό.\n6. Την εφαρμογή\nτου κοινοτικού δικαίου περιβάλλοντος καλούνται να ελέγξουν, εκτός από τα εθνικά, και τα κοινοτικά όργανα. Βασικό ρόλο διαδραματίζουν η Επιτροπή και το Ευρωπαϊκό Κοινοβούλιο, η διαμεσολάβηση των οποίων συνέβαλε σε αρκετές περιπτώσεις στην εφαρμογή του κοινοτικού δικαίου περιβάλλοντος. Ανάλογα ζητήματα μπορούν να τεθούν και στην κρίση του Ευρωπαϊκού Δικαστηρίου, όπως έγινε π.χ. στην υπόθεση του χείμαρου Κουροπητού στην Κρήτη. Οι δυνατότητες που παρέχει η κοινοτική έννομη τάξη είναι ασφαλώς χρήσιμο να αξιοποιηθούν με πιο συστηματικό τρόπο και μεγαλύτερη πυκνότητα, αφού έτσι αναβαθμίζεται ο αγώνας για την προστασία του περιβάλλοντος.\n7. Κοινό τόπο αποτελεί το γεγονός, ότι στη χώρα μας δεν αποκτήσαμε ποτέ στην πραγματικότητα πολιτική περιβάλλοντος. Οι προσπάθειες που έγιναν έως τώρα ήταν συνήθως αποσπασματικές, ανοργάνωτες, χωρίς φιλοσοφία, στόχους και αρχές. Με δύο λόγια χωρίς τις προϋποθέσεις για την κατάστρωση, οργάνωση και εφαρμογή μιας πολιτικής που θα μπορούσε να προστατεύσει το πολύπαθο περιβάλλον μας, ώστε να μην παραδοθεί βορά στην άκριτη «οικονομική ανάπτυξη». Επιτακτικό είναι λοιπόν το αίτημα της πολιτικής και θεσμικής επεξεργασίας μιας εθνικής και περιφερειακής πολιτικής περιβάλλοντος καθώς επίσης και της δημιουργίας μιας πρόσφορης διοικητικής υποδομής με γνώμονα την αποκέντρωση.\n8. Η προσπάθεια διακλαδικής προσέγγισης της προστασίας του περιβάλλοντος ανοίγει ασφαλώς νέους ορίζοντες στον επιστημονικό διάλογο, διευρύνει δε τις δυνατότητες συμβολής της επιστήμης στην βιώσιμη διαχείριση των πόρων. Ανάλογες προσεγγίσεις φέρουν τους εκπροσώπους περισσοτέρων επιστημονικών κλάδων πιο κοντά και ενισχύουν τις απαραίτητες συγκλίσεις για την επεξεργασία και τη διαμόρφωση μιας συνολικής και αποτελεσματικής περιβαλλοντικής πολιτικής. Πρέπει, επίσης να υπογραμμιστεί ότι τέτοιες προσπάθειες γεφυρώνουν το χάσμα που διαπιστώνεται συχνά μεταξύ της Επιστήμης και των κοινωνικών δυνάμεων που αγωνίζονται για την προστασία του περιβάλλοντος.\n9. Προφανής είναι η ανάγκη ολοκληρωμένης και υπεύθυνης πληροφόρησης του πολίτη και της κοινωνίας σε συναφή ζητήματα. Όσο περισσότερο ενημερωμένος είναι ο πολίτης, τόσο μεγαλύτερη ευαισθητοποίηση αποκτά. Καθοριστική σημασία έχει ενπροκειμένω το δικαίωμα πρόσβασης του πολίτη στη διοίκηση για την ακριβή γνώση όλων των στοιχείων που συνθέτουν τις βασικές παραμέτρους μιας περιβαλλοντικής υπόθεσης. Προς αυτή την κατεύθυνση πρέπει να γίνουν επίμονες προσπάθειες με μεθοδικό και συστηματικό τρόπο.


KAFENEIO-GR: Είναι ο κορονοϊός, "ευλογία"? Αντε καλέ...\nΕίναι ο κορονοϊός, "ευλογία"? Αντε καλέ...\nΔιάβασα τις απόψεις δυο δημοφιλέστατων καλλιτεχνών που ισχυρίζονται ότι ο κορονοϊός είναι 'ευλογία' κι ότι 'ξαναβρίσκουμε τον εαυτό μας στο σπίτι μας'. Το γεγονός ότι και οι δυο μένουν σε μεγάλα σπίτια και σε προνομιούχες περιοχές σίγουρα βοηθάει την... ενδοσκόπηση. Κι αυτό είμαι σε θέση να το γνωρίζω γιατί κι εγώ έτσι ζω. Ο...\nκαθένας έχει το χώρο του και δεν συνωστιζόμαστε ο ένας κολλητά στον άλλον.\nΕπειδή αυτός ο ιος εκτός από τοξικός είναι και ταξικός/οικονομικός, άτομα που στοιβάζονται σε μικρά διαμερίσματα μάλλον δεν συμμετέχουν με τον ίδιο ενθουσιασμό, στην διαδικασία της πνευματικής ανάτασης.\nΚαι αυτό δεν έχει να κάνει με τον χαρακτήρα και την προσωπικότητα τους. Έχει να κάνει με τετραγωνικά, με τα μεροκάματα, με την ανέχεια.\nΟι άστεγοι για παράδειγμα, κομμάτι δύσκολο να αντιμετωπίζουν τον κορονοϊό ως 'ευλογία'. Όπως κι οι εργαζόμενοι που αγωνιουν για τη δουλειά τους - ειδικά τώρα που μπαίνουν τα λουκέτα το ένα μετά το άλλο. Είναι πιο εύκολο να είσαι φιλόσοφος στα βόρεια προάστια, παρά σε μια υποβαθμισμένη περιοχή. Δεν παίζουν ξέρετε, όλοι επιτραπέζια σε πάλλευκες μοκέτες με ασορτί άσπρα σκυλάκια.\nΘέλει λίγη προσοχή τί λέμε σε τόσο δύσκολες εποχές. Γιατί κακά τα ψέματα. Αυτό το υπερδιαφημισμένο 'Μαζί' δεν μάς χωράει όλους.\nΕλενα Ακρίτα (FB)\nΑναρτήθηκε από kafeneio-gr στις 20:45


NewsIT / Ελλαδα / Η παλιοτερη φωτογραφια της Θεσσαλονικης και τα κτηρια που δεν υπαρχουν πια\n13.01.2021 | 08:02\nΗ Αθήνα και η Θεσσαλονίκη είναι οι δύο μεγαλύτερες πόλεις της Ελλάδας που έχουν αλλάξει πολύ με το πέρασμα των αιώνων. Πράγμα το οποίο οφείλεται αφενός σε ιστορικά γεγονότα, αφετέρου στον σύγχρονο τρόπο ζωής.\nΈνα από τα πιο συχνά γεγονότα που παρατηρούμε σε παλιές φωτογραφίες είναι κτήρια τα οποία πια δεν υπάρχουν. Ή έχουν υποστεί σοβαρές ζημιές και γκρεμίστηκαν είτε καταδαφίστηκαν όντας ακέραια και σε πολύ καλή κατάσταση για διάφορους λόγους.\nΑυτό μπορεί να διαπιστώσει κανείς και στην παλιότερη φωτογραφία της Θεσσαλονίκης. Μια σπάνια φωτογραφία του 1863 που δημιουργεί διάφορα συναισθήματα και εντύπωση σε όσους γνωρίζουν καλά σήμερα την πόλη. Πρόκειται, μάλιστα, για μια φωτογραφία η οποία βρισκόταν για πάρα πολλά χρόνια στην αφάνεια και όπως ήταν φυσικό προκάλεσε μεγάλη εντύπωση με την επανεμφάνισή της. Και αυτό γιατί μπορεί να δει κανείς μια εντελώς διαφορετική εικόνα και οπτική της πόλης και να ταξιδέψει στο παρελθόν.\nΟι διάφορες τεχνικές που χρησιμοποιούνταν για την εκτύπωση μιας φωτογραφίας καθώς και το είδος του χαρτιού είναι αυτά που αποδεικνύουν την παλαιότηττα της συγκεκριμένης φωτογραφίας και το ότι είναι η πιο παλιά απεικόνιση της πόλης της Θεσσαλονίκης.\nΚατηγορίες Ελλάδα Ετικέτες ΘΕΣΣΑΛΟΝΙΚΗ


Aνεμος: Χανιά: Χτύπησαν άγρια την πρόεδρο της Π.Φ.Π.Ο. επειδή υπερασπίζεται τα ζώα |\nΧανιά: Χτύπησαν άγρια την πρόεδρο της Π.Φ.Π.Ο. επειδή υπερασπίζεται τα ζώα |\nΈκανα καταγγελία για τον ξυλοδαρμό μου στο Α.Τ. Nέας Κυδωνίας και στη συνέχεια πήγα στο νοσοκομείο για να με εξετάσει και ιατροδικαστής».\nΕιλικρινα εχω μεινει αφωνη! Τι ανθρωποι ειναι αυτοι! Τι το περιεργο δηλαδη να ζηταει καποιος απλα να εφαρμοστουν οι νομοι!\nΟσο αγαπω τους Κρητικους, οσο λατρευω αυτο το νησι που το εχω ζησει, αλλο τοσο ωρες ωρες τρελαινομαι γιατι πολλοι εχουν την αισθηση οτι η Κρητη ειναι υπερανω νομων, κρατος εν κρατει! Κι ειναι πολλα τα παραδειγματα ρε γαμωτο...\n5 Φεβρουαρίου 2014 - 4:14 μ.μ.


Γιατί κοιμόμαστε; - Εναλλακτική Δράση\nΟ νευροεπιστήμονας Russell Foster μελετά το θέμα του ύπνου. Αναρωτιέται τί ξέρουμε, ακριβώς, για τον ύπνο και τη σχέση του με τον εγκέφαλο, και\nΟ νευροεπιστήμονας Russell Foster μελετά το θέμα του ύπνου. Αναρωτιέται τί ξέρουμε, ακριβώς, για τον ύπνο και τη σχέση του με τον εγκέφαλο, και βγαίνει το συμπέρασμα πως στην πραγματικότητα δεν γνωρίζουμε και τόσα πολλά για ένα γεγονός που καταλαμβάνει το ένα τρίτο της ζωής μας!\nΣε αυτή του την ομιλία, ο Russell Foster παρουσιάζει 3 διάσημες θεωρίες πάνω στο γιατί κοιμόμαστε, καταρρίπτει ορισμένους μύθους και τονίζει το ρόλο που μπορεί να παίξει ο ύπνος ως ρυθμιστής της ψυχικής υγείας.\nΣήμερα, θα ήθελα να μιλήσω για ένα απ’ τα αγαπημένα μου θέματα, και αυτό είναι η νευροεπιστήμη του ύπνου.\nΥπάρχει ένας ήχος — (Ξυπνητήρι) — α, δούλεψε — ένας ήχος που είναι απελπιστικά γνώριμος στους περισσότερους από μας και φυσικά είναι ο ήχος του ξυπνητηριού. Αυτό που κάνει ο φρικτός ετούτος ήχος είναι να σταματά τη σημαντικότερη συμπεριφορική εμπειρία που έχουμε, δηλαδή τον ύπνο. Αν είστε ένα μέσο άτομο, θα έχετε δαπανήσει το 36% της ζωής σας στον ύπνο. Δηλαδή, αν ζήσετε μέχρι τα 90, τα 32 χρόνια θα έχουν δαπανηθεί αποκλειστικά στον ύπνο.\nΑυτά τα 32 χρόνια μας λένε πως ο ύπνος είναι σημαντικός σε κάποιο επίπεδο. Κι όμως, οι περισσότεροι δεν τον σκεφτόμαστε σοβαρά. Τον σπαταλάμε. Απλά δε σκεπτόμαστε τον ύπνο. Σήμερα λοιπόν θα ήθελα ν’ αλλάξω τη γνώμη σας, ν’ αλλάξω τις ιδέες και τις σκέψεις σας για τον ύπνο. Για το ταξίδι που θέλω να σας πάω, χρειάζεται να πάμε πίσω στο χρόνο.\n«Απόλαυσε τη μελιστάλαχτη, απαλή δρόσο του ύπνου». Καμιά ιδέα ποιος το είπε αυτό; Ο Ιούλιος Καίσαρ του Σαίξπηρ. Ναι. Για να σας παραθέσω λίγα ακόμη γνωμικά. «Ω ύπνε, ω γλυκέ ύπνε, στοργική παραμάνα της φύσης, πώς σ’ έχω φοβίσει;» Σαίξπηρ ξανά από — δε θα το πω — το Σκωτσέζικο έργο. [Διόρθωση: Ερρίκος Δ’, Μέρος 2] (Γέλια) Από την ίδια εποχή: «Ο ύπνος είναι η χρυσή αλυσίδα που δένει την υγεία και το σώμα μας μαζί.» Εξαιρετικά προφητικό, του Τόμας Ντέκκερ, ενός ακόμη δραματουργού της Ελισαβετιανής περιόδου.\nΑλλά αν προχωρήσουμε 400 χρόνια, το ύφος για τον ύπνο αλλάζει κάπως. Αυτό είναι του Τόμας Έντισον, απ’ την αρχή του 20ου αιώνα. «Ο ύπνος είναι εγκληματικό χάσιμο χρόνου και κληρονομιά από την εποχή των σπηλαίων.» Μπαμ! (Γέλια) Επίσης, αν πεταχτούμε στη δεκαετία του 80, ορισμένοι ίσως θυμάστε ότι η Μάργκαρετ Θάτσερ αναφέρεται πως είπε: «Ο ύπνος είναι για τους μαλθακούς». Και φυσικά ο περιβόητος — πώς τον λέμε; — ο Γκόρντον Γκέκκο του «Ουόλ Στριτ» είπε, «Το Χρήμα Ποτέ δεν Κοιμάται.»\nΤι κάνουμε στον 20ο αιώνα για τον ύπνο; Φυσικά, χρησιμοποιούμε τον ηλεκτρικό λαμπτήρα του Τόμας Έντισον για να εισβάλουμε στη νύχτα και καταλαμβάνουμε το σκοτάδι και κατά τη διάρκεια αυτής της κατοχής, αντιμετωπίζουμε τον ύπνο σαν ασθένεια, σχεδόν. Τον αντιμετωπίσαμε σαν εχθρό. Σήμερα, ανεχόμαστε την ανάγκη για ύπνο και στη χειρότερη περίπτωση, πολλοί από εμάς θεωρούμε τον ύπνο μια ασθένεια που χρειάζεται κάποιου είδους θεραπεία. Η άγνοιά μας για τον ύπνο είναι βαθιά.\nΓιατί; Γιατί εγκαταλείπουμε τον ύπνο στη σκέψη μας; Επειδή, δεν κάνετε και πολλά καθώς κοιμάστε, απ’ ό,τι φαίνεται. Δεν τρώτε. Δεν πίνετε. Και δεν κάνετε σεξ. Οι περισσότεροι από εμάς, τέλος πάντων. Επομένως, είναι — Συγγνώμη. Είναι χάσιμο χρόνου, σωστά; Λάθος! Ο ύπνος είναι ένα εξαιρετικά σημαντικό κομμάτι της βιολογίας μας και οι νευροεπιστήμονες αρχίζουν να εξηγούν γιατί είναι τόσο απαραίτητος. Ας προχωρήσουμε στον εγκέφαλο.\nΕδώ, έχουμε έναν εγκέφαλο. Είναι δωρεά ενός κοινωνικού επιστήμονα και είπαν πως δε γνώριζαν τι ήταν ή πώς χρησιμοποιείται, γι’ αυτό — (Γέλια) Συγγνώμη. Τον δανείστηκα λοιπόν. Δε νομίζω να το πρόσεξαν. Εντάξει. (Γέλια)\nΤο ζητούμενο είναι πως όταν είσαι αποκοιμισμένος, αυτό το πράγμα δε σβήνει. Για την ακρίβεια, κάποιες περιοχές του εγκεφάλου είναι περισσότερο δραστήριες κατά τη διάρκεια του ύπνου παρά σε κατάσταση εγρήγορσης. Κάτι άλλο, επίσης σημαντικό για τον ύπνο είναι πως δεν προέρχεται από μια δομή μόνο μέσα στον εγκέφαλο αλλά είναι σε ένα βαθμό μια ιδιότητα δικτύου και αν γυρίσουμε τον εγκέφαλο στο πίσω μέρος — λατρεύω αυτό το μικρό κομμάτι του νωτιαίου μυελού εδώ — αυτό εδώ είναι ο υποθάλαμος κι ακριβώς από κάτω βρίσκονται ένα σωρό ενδιαφέρουσες δομές, από τις οποίες, μια σημαντική δομή είναι το βιολογικό ρολόι. Το βιολογικό ρολόι μας λέει πότε είναι καλό να ξυπνήσουμε, πότε είναι καλό να κοιμηθούμε κι αυτό που κάνει είναι να αλληλεπιδρά με ένα σωρό άλλες περιοχές μέσα στον υποθάλαμο, τον πλάγιο υποθάλαμο, τους πλαγιοκοιλιακούς πρooπτικούς πυρήνες. Όλα αυτά συνδιάζουν και στέλνουν προβολές προς το στέλεχος του εγκεφάλου, εδώ. Μετά, το στέλεχος του εγκεφάλου προβάλει προς τα εμπρός και λούζει το φλοιό, αυτό το καταπληκτικό ρυτιδιασμένο κομματάκι εδώ, με νευροδιαβιβαστές που μας κρατούν ξύπνιους και ουσιαστικά παρέχουν τη συνείδησή μας. Άρα, ο ύπνος προκύπτει από ένα σωρό διαφορετικές αλληλεπιδράσεις μέσα στον εγκέφαλο και ουσιαστικά, ανάβει και σβήνει σαν αποτέλεσμα ενός φάσματος αλληλεπιδράσεων εδώ μέσα.\nΠού μείναμε λοιπόν; Είπαμε πως ο ύπνος είναι πολύπλοκος και καταλαμβάνει 32 χρόνια της ζωής μας. Δεν εξήγησα όμως τι είναι ο ύπνος. Γιατί κοιμόμαστε; Και φυσικά δεν αποτελεί έκπληξη ότι εμείς οι επιστήμονες, δε συμφωνούμε ομόφωνα. Υπάρχουν ένα σωρό διαφορετικές ιδέες για το λόγο που κοιμόμαστε κι επιγραμματικά θ’ αναφερθώ σε τρεις.\nΗ πρώτη είναι η ιδέα της αποκατάστασης και είναι κάπως ενστικτώδης. Ουσιαστικά, όλα όσα καίμε κατά τη διάρκεια της ημέρας, τα αποκαθιστούμε, τα αντικαθιστούμε, τα ξαναχτίζουμε κατά τη διάρκεια της νύχτας. Πράγματι, σαν εξήγηση, αναφέρεται στον Αριστοτέλη, δηλαδή, πόσα· 2.300 χρόνια πριν. Έρχεται και φεύγει από τη μόδα. Είναι στη μόδα αυτή τη στιγμή επειδή έχει αποδειχθεί πως μέσα στον εγκέφαλο, ένα σωρό γονίδια φαίνεται πως ανάβουν μόνον κατά τη διάρκεια της νύχτας κι αυτά τα γονίδια σχετίζονται με την αποκατάσταση και τα μεταβολικά μονοπάτια. Άρα, υπάρχουν καλές ενδείξεις για την υπόθεση της αποκατάστασης.\nΚαι τι γίνεται με τη διατήρηση της ενέργειας; Ξανά, ίσως γίνεται ενστικτωδώς. Ουσιαστικά κοιμόμαστε για να εξοικονομήσουμε θερμίδες. Όταν όμως κάνουμε την πρόσθεση, δε βγαίνει αποτέλεσμα. Αν συγκρίνεις ένα άτομο που έχει κοιμηθεί τη νύχτα, ή έχει ξαγρυπνήσει και δεν έχει κινηθεί πολύ, η εξοικονόμηση ενέργειας του ύπνου είναι περίπου 110 θερμίδες το βράδυ. Τώρα, αυτό είναι αντίστοιχο με ένα ψωμάκι του χοτ ντογκ. Θα έλεγα πως το ψωμάκι του χοτ ντογκ είναι κάπως πενιχρή μεταφορά για μια τόσο πολύπλοκη κι απαιτητική συμπεριφορά όπως ο ύπνος. Γι’ αυτό πείθομαι λιγότερο από την ιδέα της διατήρησης ενέργειας.\nΑλλά η τρίτη ιδέα η οποία με έλκει είναι η εγκεφαλική επεξεργασία και η εδραίωση μίας ανάμνησης. Γνωρίζουμε ότι, αν, αφού προσπαθήσουμε να μάθουμε μια εργασία, στερήσουμε από τα άτομα τον ύπνο, η ικανότητα εκμάθησης της εργασίας, κατακερματίζεται. Πράγματι ελαττώνεται υπερβολικά. Άρα ο ύπνος και η εδραίωση μίας ανάμνησης είναι πολύ σημαντικά. Όμως δεν είναι μόνον η καταγραφή της μνήμης και η ανάκλισή της. Αυτό που αποδεικνύεται πραγματικά συναρπαστικό είναι πως η ικανότητά μας να σκεφτούμε καινοτόμες λύσεις σε πολύπλοκα προβλήματα ενισχύεται κατά πολύ με το βραδινό ύπνο. Στην πραγματικότητα, υπολογίζεται πως μας δίνει τριπλό πλεονέκτημα. Ο βραδινός ύπνος ενισχύει τη δημιουργικότητά μας. Αυτό που φαίνεται πως συμβαίνει είναι πως στον εγκέφαλο αυτές οι νευρωνικές συνδέσεις που είναι σημαντικές, αυτές οι συναπτικές συνδέσεις που είναι σημαντικές, ενώνονται και ενδυναμώνονται ενώ όσες είναι λιγότερο σημαντικές τείνουν να ξεθωριάζουν και γίνονται λιγότερο σημαντικές.\nΈχουμε λοιπόν τρεις εξηγήσεις για τους λόγους για τους οποίους κοιμόμαστε και νομίζω είναι σημαντικό ν’ αντιληφθούμε πως οι λεπτομέρειες ποικίλουν και πολύ πιθανόν κοιμόμαστε για πολλούς διαφορετικούς λόγους. Αλλά ο ύπνος δεν είναι πολυτέλεια. Δεν είναι κάτι που μπορούμε ν’ αντιμετωπίζουμε επιπόλαια. Νομίζω πως κάποτε παρομοιάστηκε με μία αναβάθμιση από οικονομική σε πρώτη θέση, ξέρετε, το αντίστοιχό του. Δεν είναι καν αναβάθμιση από οικονομική σε πρώτη θέση. Το κρίσιμο σημείο που πρέπει να συνειδητοποιήσουμε, είναι ότι αν δεν κοιμηθείς, δεν πετάς. Στην ουσία, δεν φτάνεις ποτέ κι αυτό που είναι ασυνήθιστο για το μεγαλύτερο μέρος της κοινωνίας μας σήμερα είναι πως είμαστε απελπιστικά στερημένοι από ύπνο.\nΑς δούμε τώρα τη στέρηση ύπνου. Μεγάλοι τομείς της κοινωνίας μας είναι στερημένοι από ύπνο κι ας κοιτάξουμε το ‘υπνόμετρό’ μας. Τη δεκαετία του 1950, καλά δεδομένα υποδηλώνουν πως οι περισσότεροι από εμάς κοιμόμασταν περίπου 8 ώρες τη νύχτα. Στις μέρες μας, κοιμόμαστε 1,5 με 2 ώρες λιγότερο κάθε βράδυ άρα βρισκόμαστε στην κατηγορία των 6,5 ωρών κάθε βράδυ. Για τους εφήβους, είναι πολύ, πάρα πολύ χειρότερα. Χρειάζονται 9 ώρες για πλήρη εγκεφαλική απόδοση, και πολλοί απ’ αυτούς, μία καθημερινή, κοιμούνται μόνο 5 ώρες. Απλά δεν αρκεί. Αν σκεφτούμε άλλα τμήματα της κοινωνίας, τους ηλικιωμένους, αν είστε ηλικιωμένοι, τότε η ικανότητά σας να κοιμηθείτε μονοκόμματα διακόπτεται κάπως και πολλοί κοιμάστε, ξανά, λιγότερο από 5 ώρες κάθε βράδυ. Η δουλειά με βάρδιες. Είναι ιδιόρρυθμη, ίσως το 20% του εργαζόμενου πληθυσμού, και το βιολογικό ρολόι δε μετατοπίζεται ανάλογα με τις απαιτήσεις της βραδινής εργασίας. Είναι κλειδωμένο στον ίδιο κύκλο φωτός και σκότους όπως για όλους μας. Έτσι, όταν ο καημένος ο εργαζόμενος βάρδιας πηγαίνει σπίτι για να προσπαθήσει να κοιμηθεί την ημέρα, απεγνωσμένα κουρασμένος, το ρολόι του σώματος λέει: «Ξύπνα. Πρέπει να είσαι ξύπνιος τέτοια ώρα.» Άρα, η ποιότητα ύπνου που έχεις σαν εργαζόμενος σε νυχτερινή βάρδια συνήθως είναι πολύ φτωχή, πάλι σε αυτή την περιοχή των 5 ωρών. Επίσης, δεκάδες εκατομμύρια ανθρώπων υποφέρουν από τζετ λαγκ. Ποιος εδώ μέσα έχει τζετ λαγκ; Ο Χριστός και η Παναγία. Ευχαριστώ ειλικρινά που δεν αποκοιμηθήκατε, επειδή αυτό λαχταρά ο εγκέφαλός σας.\nΈνα απ’ τα πολλά που κάνει ο εγκέφαλος είναι να επιδίδεται σε μικρο-ύπνους, αυτό το ακούσιο αποκοίμισμα, χωρίς ουσιαστικά να έχεις κανέναν έλεγχο. Ο μικρο-ύπνος μπορεί να φέρνει κάποια αμηχανία αλλά μπορεί επίσης να γίνει θανάσιμος. Υπολογίζεται πως το 31% των οδηγών θ’ αποκοιμηθούν πάνω στο τιμόνι τουλάχιστον μία φορά στη ζωή τους και στις ΗΠΑ, οι στατιστικές είναι αρκετά καλές: 100.000 ατυχήματα σε αυτοκινητοδρόμους έχουν συσχετιστεί με την κόπωση, την απώλεια εγρήγορσης και το αποκοίμισμα. 100.000 το χρόνο! Είναι αξιοσημείωτο! Σ’ ένα άλλο επίπεδο τρόμου, πάμε στα τραγικά ατυχήματα στο Τσερνόμπιλ κι ακόμη και το διαστημικό λεωφορείο Τσάλεντζερ, το οποίο χάθηκε τόσο τραγικά. Στις έρευνες που ακολούθησαν αυτές τις καταστροφές, η κακή κρίση σαν αποτέλεσμα παρατεταμένης βάρδιας, η απώλεια εγρήγορσης και η κούραση ήταν οι αιτίες για μεγάλο μέρος αυτών των καταστροφών.\nΌταν λοιπόν είστε κουρασμένοι και σας λείπει ύπνος, τότε έχετε κακή μνήμη, φτωχή δημιουργικότητα, αυξημένο παρορμητισμό και γενικότερη φτωχή κρίση. Αλλά, φίλοι μου, τα πράγματα είναι πολύ χειρότερα απ΄ αυτό.\nΑν είστε ένας κουρασμένος εγκέφαλος, το μυαλό λαχταρά πράγματα που θα το ξυπνήσουν. Φάρμακα, διεγερτικά. Η καφεΐνη αντιπροσωπεύει το διεγερτικό επιλογής του περισσότερου Δυτικού κόσμου. Το μεγαλύτερο κομμάτι της μέρας τροφοδοτείται από καφεΐνη κι αν είστε πραγματικά άτακτο και κουρασμένο μυαλό, από νικοτίνη. Τροφοδοτείτε την κατάσταση εγρήγορσης με αυτά τα διεγερτικά και φυσικά πάει 11 το βράδυ κι ο εγκέφαλος λέει στον εαυτό του: «Αχ, χρειάζομαι να πέσω για ύπνο σύντομα. Τι κάνουμε γι’αυτό όταν αισθάνομαι εντελώς τσιτωμένος;» Φυσικά μετά καταλήγεις στο αλκοόλ. Το αλκοόλ, βραχυπρόθεσμα, μια ή δυο φορές, μπορεί να είναι χρήσιμο για να σας ηρεμήσει λιγάκι. Μπορεί να διευκολύνει τη μετάβαση στον ύπνο. Αλλά πρέπει ν’ αντιληφθείτε πως το αλκοόλ δεν παρέχει ύπνο, βιολογικά μιμείται τον ύπνο. Σας ναρκώνει. Ουσιαστικά, ζημειώνει τη νευρωνική επεξεργασία που υπάρχει κατά την εμπέδωση της μνήμης και την ανάκληση της μνήμης. Είναι ένα βραχυπρόθεσμο δραστικό μέτρο, αλλά, για όνομα του θεού, μην εθιστείτε στο αλκοόλ για να αποκοιμηθείτε κάθε βράδυ.\nΈνας άλλος συσχετισμός με την απώλεια ύπνου είναι η αύξηση βάρους. Αν κοιμάστε περίπου 5 ώρες ή λιγότερο κάθε βράδυ, τότε έχετε 50% πιθανότητες να γίνετε παχύσαρκοι. Ποιος είναι ο συσχετισμός εδώ; Η απώλεια ύπνου φαίνεται πως προκαλεί την απελευθέρωση της γρελίνης, της ορμόνης της πείνας. Η γρελίνη απελευθερώνεται. Φτάνει στον εγκέφαλο. Ο εγκέφαλος λέει: «Χρειάζομαι υδατάνθρακες» και όντως ψάχνει να βρει υδατάνθρακες και ιδίως σάκχαρα. Άρα υπάρχει ένας συσχετισμός ανάμεσα στην κούραση και τη μεταβολική προδιάθεση για αύξηση βάρους.\nΤο άγχος. Οι κουρασμένοι άνθρωποι είναι αγχωμένοι σε μεγάλο βαθμό. Κι αυτό που συσχετίζεται με το άγχος, φυσικά, είναι η απώλεια μνήμης κάτι που μόλις είχα πάθει στιγμιαία. Αλλά το άγχος είναι πολλά περισσότερα. Αν είστε έντονα αγχωμένοι, δεν είναι και σπουδαίο πρόβλημα, αλλά το παρατεταμένο άγχος σε συνδιασμό με την απώλεια ύπνου είναι το πρόβλημα. Έτσι, το παρατεταμένο άγχος οδηγεί σε καταστολή του ανοσοποιητικού συστήματος, ώστε τα κουρασμένα άτομα τείνουν να έχουν υψηλότερα ποσοστά λοιμώξεων και υπάρχουν πολύ καλές μελέτες που αποδεικνύουν πως εργαζόμενοι σε βάρδιες, για παράδειγμα, έχουν υψηλότερα ποσοστά καρκίνου. Τα αυξημένα επίπεδα άγχους ρίχνουν γλυκόζη στο κυκλοφορικό. Η γλυκόζη γίνεται ένα κυρίαρχο μέρος του αγγειακού και ουσιαστικά αποκτάς δυσανεξία στη γλυκόζη. Επομένως, διαβήτη τύπου 2. Το άγχος αυξάνει την καρδιαγγειακή νόσο σαν αποτέλεσμα της αύξησης της πίεσης του αίματος. Υπάρχουν ένα σωρό πράγματα που συσχετίζονται με την απώλεια ύπνου που είναι πολύ παραπάνω από ένα ήπια εξασθενισμένο μυαλό στο οποίο νομίζουν οι περισσότεροι πως εδρεύει η απώλεια ύπνου.\nΑυτό το σημείο της ομιλίας είναι κατάλληλο για να σκεφτούμε, αν νομίζετε, γενικά, πως κοιμάστε αρκετά. Σηκώστε γρήγορα τα χέρια σας. Ποιος εδώ μέσα αισθάνεται πως κοιμάται αρκετά; Είναι λοιπόν εντυπωσιακό! Ωραία. Θα μιλήσουμε περισσότερο για τις συμβουλές σας αργότερα.\nΟι περισσότεροι από εμάς κάνουν την ερώτηση, «Πώς γνωρίζω αν κοιμάμαι αρκετά;» Εντάξει, δεν είναι και πυρηνική φυσική. Αν χρειάζεσαι ξυπνητήρι για να σηκωθείς απ’ το κρεβάτι το πρωί, αν σου παίρνει χρόνο να σηκωθείς, αν χρειάζεσαι πολλές διεγερτικές ουσίες, αν είσαι κακόκεφος, αν είσαι ευέξαπτος, αν οι συνάδελφοι στη δουλειά σου λένε πως φαίνεσαι κουρασμένος και ευέξαπτος, είναι πολύ πιθανό να είσαι στερημένος ύπνου. Άκουσέ τους. Άκου τον εαυτό σου.\nΤι κάνεις; Ε λοιπόν -κι ας είναι κάπως προσβλητικό – ύπνος για αρχάριους: Κάνε το υπνοδωμάτιό σου ένα καταφύγιο ύπνου. Το πρώτο κρίσιμο σημείο είναι να το κάνεις όσο πιο σκοτεινό μπορείς και επίσης κάνε το κάπως δροσερό. Πολύ σημαντικό! Ελάττωσε την ποσότητα έκθεσης στο φως τουλάχιστον μισή ώρα πριν πέσεις για ύπνο. Το φως αυξάνει τα επίπεδα εγρήγορσης και θα καθυστερήσει τον ύπνο. Ποιο είναι το τελευταίο που κάνουμε οι περισσότεροι πριν πέσουμε για ύπνο; Στεκόμαστε σε ολόφωτο μπάνιο κοιτάζοντας τον καθρέπτη καθώς καθαρίζουμε τα δόντια μας. Είναι ό,τι χειρότερο μπορούμε να κάνουμε πριν πέσουμε για ύπνο. Σβήστε αυτά τα κινητά. Σβήστε αυτούς τους υπολογιστές. Σβήστε όλα όσα διεγείρουν το μυαλό. Προσπαθήστε να μην πίνετε καφεΐνη αργά την ημέρα, ιδανικά, ποτέ μετά το μεσημεριανό. Είπαμε να μειώνουμε την έκθεση στο φως πριν πάμε για ύπνο, αλλά η έκθεση στο φως το πρωί είναι πολύ καλή για να εκκινήσει τον κύκλο φωτός-σκότους του βιολογικού ρολογιού. Γι’ αυτό αναζητήστε το πρωινό φως. Βασικά, ακούστε τον εαυτό σας. Χαλαρώστε. Κάντε όσα ξέρετε πως θα σας καταπραΰνουν στη «μελιστάλαχτη, απαλή δρόσο του ύπνου».\nΑυτά είναι τα στοιχεία. Τι γίνεται με τους μύθους;\nΟι έφηβοι είναι τεμπέληδες. Όχι. Καημένα μου! Έχουν βιολογική προδιάθεση να πηγαίνουν για ύπνο αργά και να σηκώνονται αργά γι’ αυτό, αφήστε τους.\nΧρειαζόμαστε 8 ώρες ύπνου το βράδυ. Αυτό είναι ένας μέσος όρος. Ορισμένοι χρειάζονται περισσότερο, άλλοι, λιγότερο. Χρειάζεται ν’ ακούτε το σώμα σας. Χρειάζεστε τόσο ύπνο ή περισσότερο; Είναι τόσο απλό.\nΟι ηλικιωμένοι χρειάζονται λιγότερο ύπνο. Δεν είναι αλήθεια. Οι απαιτήσεις των ηλικιωμένων δε μειώνονται. Στην ουσία, ο ύπνος τεμαχίζεται και γίνεται λιγότερο βαθύς αλλά οι απαιτήσεις για ύπνο δε φθίνουν.\nΟ τέταρτος μύθος είναι: «νωρίς στο κρεβάτι και νωρίς στο πόδι, κάνει τον άντρα υγιή, πλούσιο και σοφό». Αυτό είναι εντελώς λάθος σε πολλά επίπεδα. (Γέλια) Δεν υπάρχει κανένα στοιχείο πως το ξύπνημα νωρίς το πρωί και ο ύπνος από νωρίς το βράδυ σου δίνουν περισσότερο πλούτο. Δεν έχει καμία διαφορά για την κοινωνικο-οικονομική κατάσταση κάποιου. Με την εμπειρία μου, η μόνη διαφορά ανάμεσα στους πρωινούς και τους απογευματινούς τύπους είναι πως όσοι σηκώνονται νωρίς το πρωί είναι τρομερά αυτάρεσκοι.\nΓια το τελευταίο μέρος, τα τελευταία λίγα λεπτά, θα ήθελα ν’ αλλάξω ταχύτητα και να μιλήσω για κάτι πραγματικά καινούριο, τις τελευταίες εξελίξεις στη νευροεπιστήμη που είναι ο συσχετισμός ανάμεσα στην ψυχική υγεία, την ψυχική ασθένεια και τη διαταραχή του ύπνου. Είναι γνωστό εδώ και 130 χρόνια ότι σε σοβαρές ψυχικές ασθένειες υπάρχει πάντα διαταραχή ύπνου αλλά έχει αγνοηθεί κατά πολύ. Τη δεκαετία του 1970, όταν οι άνθρωποι άρχισαν να το ξανασκέφτονται είπαν: «Φυσικά, έχουμε διαταραχή ύπνου στη σχιζοφρένεια επειδή χρησιμοποιούνται αντιψυχωτικά. Τα αντιψυχωσικά προκαλούν τα προβλήματα ύπνου», αγνοώντας το γεγονός ότι επί εκατό χρόνια πριν, η διαταραχή ύπνου είχε αναφερθεί πριν τα αντιψυχωσικά.\nΆρα, τι συμβαίνει; Πολλές ομάδες, αρκετές ομάδες μελετούν καταστάσεις όπως η κατάθλιψη, η σχιζοφρένεια και η διπολική διαταραχή και τι συμβαίνει ως προς την υπνική διαταραχή. Έχουμε μια μεγάλη έρευνα για τη σχιζοφρένεια την οποία δημοσιεύσαμε πέρυσι και τα δεδομένα είναι εντυπωσιακά. Τα άτομα με σχιζοφρένεια, πολλές φορές, ήταν ξύπνια κατά τη νυχτερινή φάση και μετά κοιμόντουσαν κατά τη διάρκεια της ημέρας. Άλλες ομάδες δεν έδειξαν κανένα 24ωρο μοτίβο. Ο ύπνος τους ήταν εντελώς κομματιασμένος. Ορισμένοι ήταν τελείως ανίκανοι να ρυθμίσουν τον ύπνο τους με τον κύκλο φωτός-σκότους. Ξυπνούσαν όλο και πιο αργά κάθε βράδυ. Ήταν κομματιασμένος ύπνος.\nΆρα, τι συμβαίνει; Τα συναρπαστικά νέα είναι πως η ψυχική ασθένεια και ο ύπνος δε συσχετίζονται απλά αλλά είναι σωματικά συνδεδεμένα με τον εγκέφαλο. Τα νευρωνικά δίκτυα που σας προδιαθέτουν για φυσιολογικό ύπνο σας δίνουν φυσιολογικό ύπνο και όσα σας δίνουν φυσιολογική ψυχική υγεία συμπίπτουν. Και τι αποδείξεις υπάρχουν γι’ αυτό; Αποδεικνύεται πως τα γονίδια που είναι πολύ σημαντικά για τη δημιουργία φυσιολογικού ύπνου, όταν μεταλλάσσονται, όταν αλλαχθούν, επίσης προδιαθέτουν τα άτομα για προβλήματα ψυχικής υγείας. Πέρυσι, δημοσιεύσαμε μια μελέτη η οποία έδειχνε πως, όταν ένα γονίδιο που συνδέεται με τη σχιζοφρένεια μεταλλαχθεί, επίσης διαλύει τον ύπνο. Έχουμε στοιχεία γνήσιας μηχανιστικής αλληλεπικάλυψης ανάμεσα στα δυο αυτά σημαντικά συστήματα.\nΆλλες εργασίες προέκυψαν απ’ αυτές τις μελέτες. Η πρώτη ήταν πως η υπνική διαταραχή, στην πραγματικότητα, προηγείται κάποιων άλλων ειδών ψυχικών νοσημάτων, κι έχουμε δείξει πως σ’ αυτά τα νέα ατομα που διατρέχουν υψηλό κίνδυνο ν’ αναπτύξουν διπολική διαταραχή, ήδη προηγείται υπνική ανωμαλία οποιασδήποτε κλινικής διάγνωσης διπολικότητας. Το άλλο κομμάτι δεδομένων ήταν πως η υπνική διαταραχή μπορεί στην πραγματικότητα να επιδεινώσει, να χειροτερεύσει την κατάσταση της ψυχικής νόσου. Ο συνάδελφός μου Νταν Φρίμαν έχει χρησιμοποιήσει διάφορους παράγοντες που έχουν σταθεροποιήσει τον ύπνο κι έχουν μειώσει τα επίπεδα παράνοιας σ’ αυτά τα άτομα, κατά 50%.\nΤι έχουμε λοιπόν; Σε αυτές τις συνδέσεις, έχουμε κάτι πραγματικά συναρπαστικό. Ως προς τη νευροεπιστήμη, κατανοώντας τη νευροεπιστήμη αυτών των δυο συστημάτων, πραγματικά αρχίζουμε να κατανοούμε πως και ο ύπνος και η ψυχική νόσος γεννιούνται και ρυθμίζονται μέσα στον εγκέφαλο. Η δεύτερη περιοχή είναι πως αν μπορούμε να χρησιμοποιήσουμε τον ύπνο και την υπνική διαταραχή σαν έγκαιρο προειδοποιητικό σημάδι, τότε μας δίνεται η ευκαιρία να επέμβουμε. Αν γνωρίζουμε πως αυτά τα άτομα είναι ευάλωτα, τότε η έγκαιρη παρέμβαση γίνεται εφικτή. Και τρίτον, το πιο συναρπαστικό πιστεύω, είναι πως μπορούμε να δούμε τα κέντρα ύπνου μέσα στον εγκέφαλο σαν νέο θεραπευτικό στόχο. Αν σταθεροποιήσουμε τον ύπνο στα άτομα που είναι ευάλωτα, σίγουρα μπορούμε να τα κάνουμε πιο υγιή αλλά και να μετριάσουμε κάποια απ’ τα απαίσια συμπτώματα της ψυχικής νόσου.\nΑς ολοκληρώσω λοιπόν. Ξεκίνησα λέγοντας να παίρνουμε τον ύπνο στα σοβαρά. Η στάση μας απέναντι στον ύπνο διαφέρει από την προ-βιομηχανική εποχή, όταν ήμασταν σχεδόν τυλιγμένοι σ’ ένα πάπλωμα. Ενστικτωδώς καταλαβαίναμε τη σπουδαιότητα του ύπνου. Αυτό δεν είναι κάποιο είδος καμουφλαρισμένης ανοησίας. Είναι μια ρεαλιστική απάντηση για καλή υγεία. Αν έχεις καλόν ύπνο, αυξάνεται η συγκέντρωσή σου, η προσοχή, η λήψη αποφάσεων, η δημιουργικότητα, οι κοινωνικές δεξιότητες, η υγεία. Αν κοιμηθείς, μειώνονται οι εναλλαγές στη διάθεση, το άγχος σου, τα επίπεδα θυμού, ο παρορμητισμός, και η τάση για ποτό και φάρμακα. Τελειώνοντας να πω ότι η κατανόηση της νευροεπιστήμης του ύπνου πραγματικά εμπλουτίζει τον τρόπο με τον οποίο σκεφτόμαστε για κάποιες απ’ τις αιτίες της ψυχικής νόσου και πράγματι μας παρέχει νέους τρόπους αντιμετώπισης αυτών των απίστευτα εξουθενωτικών καταστάσεων.\nΟ Τζιμ Μπούτσερ, ο συγγραφέας φανταστικών μυθιστορημάτων, είπε: «Ο Ύπνος είναι Θεός. Προσκυνήστε». Μπορώ μόνο να προτείνω να κάνετε το ίδιο.


To τηλεφωνικό κέντρο του αεροδρομίου της Αθήνας βραβεύεται ξανά! - Now24.gr\nΕτήσιος διαγωνισμός «Teleperformance Greece CRM Grand Prix Customer Service Awards – 2018»\nΝέα, σημαντική διάκριση, για ακόμα μια χρονιά, για το Τηλεφωνικό Κέντρο του αεροδρομίου !\nΒραβεύτηκε με το Ασημένιο Βραβείο, στο πλαίσιο του ετήσιου διαγωνισμού «Teleperformance Greece CRM Grand Prix Customer Service Awards – 2018», σε αναγνώριση των εξαιρετικών υπηρεσιών που καθημερινά προσφέρει η ομάδα της υπηρεσίας τηλεφωνικής εξυπηρέτησης του ΔΑΑ. Φαντασθείτε ότι καθημερινά δέχεται χιλιάδες κλήσεις. Και το σημαντικό είναι ότι όλοι οι εργαζόμενοι δίνουν με ταχύτητα και εγκυρότητα σαφείς απαντήσεις.\nΣτη βασική φωτογραφία όλη η δύναμη του τηλεφωνικού κέντρου που βραβεύτηκε.\nTags #αεροδρομίου #Αθηνάς #βραβεύεται #κέντρο #ξανά #τηλεφωνικό\nΝέο ρεκόρ στην αεροπορική κίνηση της χώρας\nΤώρα η αυτόματη τιμολόγηση είναι διαθέσιμη και από τη SABRE\nReporter2 Now24, 1 έτος ago 13 min read\nTo πρόγραμμα Miles+Bonus της AEGEAN βραβεύτηκε στα Freddie Awards 2015


Δέρμα ή Ύφασμα ? - Page 3 - BMWForum.gr\n06-02-12, 23:14 #21\nΘεωρω πως ο συνδιασμος δερμα/υφασμα ειναι πιο ομορφο , δινει σπορτιφ χαρακτηρα (σε αναλογο σχεδιασμο) και ειναι πιο χρηστικο αφου εχει τα προτερήματα και των δυο.\n07-02-12, 00:41 #22\nΤο καλοκαίρι καίγεται ο κ@λος αλλά με μια πετσέτα αν γυρνάς απο μπάνιο ή με ένα ελαφρύ φιμέ κάτι γίνεται.\nΤον χειμώνα no prob. Μέχρι να ανοίξω την γκαραζόπορτα δουλειά κάνει το θερμαινόμενο κάθισμα. Ισως απο τα καλύτερα extra που έχω στο αυτοκίνητο.\nΕπίσης, καθαρίζει πιο εύκολα, ειδικά τα πίσω καθίσματα. Και δεν σκίζεται εύκολα αν περιποιηθεί σωστά. Στο Ε36 σε 2 χρονια άλλαξα 2 φορές πίσω σαλόνι\nΥφασμα ναι, σε κανένα toyota, Getz και τίποτα τέτοιο. Δεν εννοείται BMW και Merc χωρίς δέρμα.\nΑυτό που δεν μου αρέσει είναι αυτό το τριχωτό που ανοίκει στα δέρματα και έχουν το τιμόνι performance και τα GT3. Λερώνεται εύκολα, χαλάει ακόμα πιο εύκολα, λυγδιάζει και έχει νόημα μόνο για καλύτερο grip αν είναι για τιμόνι\n07-02-12, 02:24 #23\n07-02-12, 12:29 #24\nαυτο ναι σε καθισμα ειναι πολυ σεξυ αν και δυσχρηστο.\n07-02-12, 18:55 #25\nΨήφισα Δέρμα και ύφασμα. Εαν κάποιος έχει κρατήσει αυτοκίνητο για μεγάλο χρονικό διάστημα ή έχει κάνει μεγάλη χρήση θα ξέρει οτι υπάρχουν σημεία που οτι ύφασμα και να βάλεις θα φθαρεί γρηγορότερα απο οτι το δέρμα. Αρα υπερτερεί ο συνδυασμός.\nΤο δέρμα σημαίνει πολυτέλεια, σήμερα όμως το ύφασμα προκαλεί την αντίθεση στο χρωματισμό του δέρματος, που είναι ότι πιο όμορφο για το μάτι απο το μονότονο χρωμα ακόμα και του πιο ακριβού δέρματος. Άρα να 2 καλοί λόγοι για να διαλέξω τον συνδυασμό.\n14-02-12, 00:21 #26\nΣυνδυασμός των δύο: να κάθεσαι στο ύφασμα και τα υπόλοιπα δέρμα.\n14-02-12, 01:17 #27\nΤελευταία επεξεργασία από το χρήστη Φάνης : 14-02-12 στις 11:23\n14-02-12, 11:16 #28\nτωρα που το σκεφτομαι ο καλυτερος συνδυασμος ειναι να καθεσαι σε αλκανταρα και ολο το υπολοιπο δερμα.\n14-02-12, 11:35 #29\nΚαθοτι το αυτοκινητο ειναι καμπριο, το δερμα ειναι μονοδρομος για να σκουπιζονται ευκολα τυχον "ιπταμενες ακαθαρσιες"!!\n14-02-12, 12:52 #30\nΓια μένα το δέρμα είναι η κορυφαία επένδυση.\nΒέβαια στο τελευταίο μου ταξίδι στην Μόσχα, με εξωτερικές θερμοκρασίες στα -25C, όταν πρωτοκάθισα σε δερμάτινο κάθισμα, ένιωσα να χάνω το κόσμο (βασικά τον κ*λο μου) από την μέση και κάτω. Ήταν θερμαινόμενο αλλά πήρε λιγάκι μέχρι να ζεσταθεί.\nΕίδα όμως και ατομικά heaters για καθίσματα που μπαίνουν στην μπρίζα του αυτοκινήτου και είναι βολικά και μεταφερόμενα. Πολλοί τα βάζουν στα πίσω καθίσματα για τους επιβάτες.


February 28, 2021 February 28, 2021 Παύλος Γασπαρινάτος\tDaniel Ricciardo, Formula 1, Lando Norris, McLaren\nΠαρά το γεγονός ότι είναι ο πιο έμπειρος οδηγός της McLaren, ο Daniel Ricciardo περιμένει ότι θα μάθει πολλά πράγματα από τον νέο του team-mate, Lando Norris.\nOι Daniel Ricciardo και Lando Norris θα είναι το οδηγικό δίδυμο της McLaren για το 2021 μετά την απόφαση του Αυστραλού να αφήσει την Renault για χάρη της Βρετανικής ομάδας, αντικαθιστώντας τον Carlos Sainz, ο οποίος έφυγε με προορισμό την Ferrari.\nΕνώ για τον Ricciardo θα είναι η πρώτη του σεζόν στην McLaren, για τον Norris θα είναι η τρίτη του χρονιά στην ομάδα, με αποτέλεσμα ο Βρετανός να έχει προσαρμοστεί. Ο Ricciardo θεωρεί ότι, παρ’ όλο που είναι δέκα χρόνια μεγαλύτερος από τον team-mate του, μπορεί να μάθει πράγματα από εκείνον.\n“Είναι αστείο. Είμαι σίγουρα πιο έμπειρος σε ό,τι αφορά την Formula 1, αυτή θα είναι η 11η σεζόν μου, αλλά σε ό,τι αφορά την McLaren o Lando είναι πιο έμπειρος από εμένα,” δήλωσε ο Daniel Ricciardo στο GPFans.\n“Σίγουρα, υπάρχουν πράγματα που μπορώ να μάθω από εκείνον, ειδικότερα πράγματα σχετικά με την ίδια την ομάδα και την προσαρμογή μου στην οικογένεια της McLaren.”\n“Κάθε φορά που έχεις έναν νέο team-mate, είναι μία πραγματική ευκαιρία να μάθεις κάτι νέο, όπως έναν νέο τρόπο δουλειάς ή μία καινούργια τεχνική οδήγησης ή και τα δύο.”\nO Ricciardo είναι ένας από τους πιο έμπειρους και πιο πετυχημένους οδηγούς στο grid, έχοντας 7 νίκες και 31 βάθρα σε 188 αγώνες.\nΤην ίδια στιγμή, ο Norris, βρίσκεται στην Formula 1 μόλις δύο χρόνια, έχοντας έναν τερματισμό στο βάθρο, την δεύτερη θέση που κατέκτησε στο Grand Prix Αυστρίας το 2020.\nΒάσει αυτών των δεδομένων, θα περίμενε κανείς ότι ο Αυστραλός θα αναλάμβανε τον ρόλο του μέντορα. Ωστόσο, ο ίδιος ισχυρίζεται ότι τον κάνει χαρούμενο το να μαθαίνει πράγματα από έναν άλλο οδηγό ανεξαρτήτως της εμπειρίας του.\n“Πάντα είμαι ανοιχτόμυαλος. Ξέρω ότι κάθε οδηγός έχει εμπιστοσύνη στον εαυτό του και στις ικανότητές του και είμαι αρκετά σίγουρος ως οδηγός, αλλά ταυτόχρονα είμαι και ανοιχτόμυαλος,” υποστήριξε ο Ricciardo.\n“Αν υπάρχει κάτι που μπορώ να πάρω από τον Lando και το οποίο θα με κάνει καλύτερο, τότε σίγουρα προσπαθώ να μάθω όσο το δυνατόν περισσότερα.”\nΔεδομένου ότι κι οι δύο είναι γνωστοί για το πόσο καλοί χαρακτήρες είναι και βλέποντας και στιγμές όπου ο καθένας τους αστειεύεται με τον άλλο, πολλοί περιμένουν πολλές στιγμές γέλιου από αυτό το δίδυμο.\nΩστόσο, τα μέχρι τώρα δεδομένα δείχνουν ότι η συγκεκριμένη σχέση θα καλλιεργηθεί σε ένα πιο ώριμο περιβάλλον, με τον Norris να έχει ήδη δηλώσει ότι δεν περιμένει από τον Ricciardo να κάνει τα πράγματα δυσκολότερα για τον ίδιο.\n← Sergio Perez: Η Red Bull είναι μια ευκαιρία που θα ανοίξει πολλές πόρτες\nAston Martin: Η “γέννηση” της AMR21 →


April 2015 - REC | The Official website of REC\nΜΠΕΣ REMIX by N. Souliotis + K. Pantzis\nΤο δίδυμο της SPIN Records υπογράφει το Official RMX του “ΜΠΕΣ”! Η Νο1 καλοκαιρινή επιτυχία δεν θα μπορούσε να μην έχει το Νο1 Remix! Αυτό το Καλοκαίρι τα ηχεία των Clubs θα πάρουν φωτιά με την υπογραφή των Νίκο Σουλιώτη κ Κωσνταντίνου Παντζή! Με το χαρακτηριστικό τους ήχο οι δημιουργοί της SPIN RECORDS επιλέγουν πάντοτε τις μεγαλύτερες επιτυχίες και τους […]\nΜπες από σήμερα στο Καλοκαίρι! Το εισιτήριο για να μπούμε από σήμερα σε mood Καλοκαιριού μας δίνουν οι REC με το ολοκαίνουριο video clip τους. Μέσα από την κινηματογραφική ματιά του Γιάννη Παπαδάκου η νέα οπτικοποιημένη δουλειά των REC μας βάζει σε ρυθμούς Καλοκαιριού, συνδυάζοντας μαγευτικά εναέρια θαλάσσια πλάνα και σκηνές από παραθαλάσιο θέρετρο. ΜΠΕΣ ο τίτλος του τραγουδιού που ήδη απολαμβάνει την κορυφή σε αρ. μεταδόσεων σε όλη την Ελλάδα + […]


Καλή μας Χρονιά «Ξένε» | MyEnet\nΠαραμονή Πρωτοχρονιάς. Ξεχωριστή μέρα. Μην σας πω πιο ξεχωριστή και από την ίδια την Πρωτοχρονιά. Η προσμονή, συνήθως, είναι πιο έντονη και από το ίδιο το γεγονός. Ένας χρόνος φεύγει ένας νέος έρχεται. Και η Παραμονή είναι η κατάλληλη στιγμή για απολογισμούς, για την παραδοχή τυχόν λαθών και αστοχιών του παρελθόντος, για τον οραματισμό νέων στόχων, ονείρων και προσδοκιών. Και την μέρα αυτή οι δουλειές ατελείωτες. Οι νοικοκυρές κάνουν τα τελευταία ψώνια, ετοιμάζουν το πρωτοχρονιάτικο ρεβεγιόν, βάζουν στον φούρνο την βασιλόπιτα ή την αγοράζουν από το φούρνο της γειτονιάς. Οι δρόμοι πάντα γεμάτοι κόσμο. Όλοι με την έκφραση της αγωνίας στο πρόσωπό τους. Να προλάβουν τις υποχρεώσεις. Να γίνουν τα πάντα πριν τελειώσει ο χρόνος. Και όσο καλά να τα έχεις προγραμματίσει όλο και κάτι πρέπει να γίνει τελευταία στιγμή. Όλο και κάτι προκύπτει.\nΗ δική μου Παραμονή ξεκίνησε διαφορετικά. Αχάραγα… Με ξύπνησε ένα τηλεφώνημα. Όχι για να μου πουν τα κάλαντα. Στην γραμμή ένας Έλληνας που ζει στα μέρη μου εδώ και λίγο καιρό.\n–«Συγνώμη που ενοχλώ αυτή την ώρα αλλά δεν ήξερα τι να κάνω. Έχω σοβαρό ιατρικό πρόβλημα. Η άδεια παραμονής μου δεν έχει βγει ακόμα. Μπορώ να πάω στο νοσοκομείο; Τι να κάνω Δέσποτα;»\n–«Σε 5 λεπτά θα είμαι εκεί. Θα πάρω ένα ταξί και θα πάμε μαζί στα επείγοντα. Μην ανησυχείς» του απάντησα προσπαθώντας να τον ηρεμήσω αφού ο τόνος της φωνής του πρόδιδε τον φόβο και την ανησυχία του.\nΣε ελάχιστο χρόνο είχαμε φθάσει στα «Επείγοντα». Η νοσοκόμα στην υποδοχή χωρίς καν να μας κοιτάξει μας ζητά ταυτότητα.\n-«Ξέρετε, δεν έχει βγει ακόμα η άδεια παραμονής του» απαντάω.\n-«Α… Είστε ξένοι τότε…» λέει κοφτά.\n-«Να σας ενημερώσω πως για τους ξένους οι χρεώσεις είναι διαφορετικές.\nΔώστε μου διαβατήριο και συμπληρώστε το έντυπο» πρόσθεσε.\nΑκολουθήσαμε πιστά τις οδηγίες και μετά από δίωρη αναμονή ήρθε η σειρά μας.\n-«Γειά σας. Από ποια χώρα είστε;» ήταν η πρώτη κουβέντα του γιατρού.\nΤι στην ευχή σκέφθηκα. Αντί να ρωτήσει για ποιο λόγο ήρθαμε ξημερώματα στο νοσοκομείο η καταγωγή μας τον νοιάζει;\n-«Ξέρετε ο φίλος μου αντιμετωπίζει πρόβλημα. Είχε έντονη αιμορραγία γι αυτό και ήρθαμε να μας βοηθήσετε» του είπα για να λάβω την απάντηση…\n-«Μα τώρα δεν αιμορραγεί έντονα…»\n-“Ξέρετε”, τον διακόπτω, “περιμένουμε 2 ώρες και οι νοσοκόμοι βοήθησαν για να σταματήσει το αίμα”\n-«Οπότε δεν μ΄έχετε ανάγκη. Τέτοια ώρα είναι αργά να σας κάνω κάτι. Να ερχόσασταν εργάσιμες ώρες. Να τηλεφωνήσετε να κλείσετε ραντεβού με έναν ειδικό!» μας απάντησε και ο ασθενής μου με κοιτά με απορία και μου ψελλίζει\n-«Να τον βρίσω;»\n-«Μπα δεν θα βοηθήσει πάμε να φύγουμε. Θα σε πάω σπίτι να ξεκουραστείς λίγο και μόλις ξημερώσει θα ξαναέρθουμε να δούμε έναν ειδικό».\nΈτσι κι έγινε. Τον άφησα σπίτι του. Περίμενα να ξημερώσει για να τηλεφωνήσω στο νοσοκομείο μήπως καταφέρω να κλείσω κάποιο ραντεβού με γιατρό. Δύσκολο πράγμα να θες γιατρό Παραμονή Πρωτοχρονιάς. Είναι σαν να έχεις αγοράσει λαχείο και να περιμένεις να είσαι ο τυχερός. Αντικειμενικά, ποιο εύκολο είναι να κλείσεις ραντεβού με τους Αγίους Αναργύρους ή τον Άγιο Παντελεήμονα παρά με γιατρό σε νοσοκομείο τέτοια μέρα. Και να ήταν μόνο αυτό; Ήμουν ο «ξένος» που ήθελα να κλείσω ραντεβού. Έπρεπε να τηλεφωνήσω σε άλλους τηλεφωνικούς αριθμούς απ΄ότι οι ντόπιοι, να τους διαβεβαιώσω πως θα πληρώσω προκαταβολικά την επίσκεψη και πως αποδέχομαι ότι οι χρεώσεις θα είναι διαφορετικές.\nΔεν ξέρω αν το σύμπαν συνωμοτεί όταν θέλουμε κάτι, αυτό που ξέρω είναι πως με λυπήθηκε ο Θεός και βρέθηκε γιατρός που μπορούσε να κάνει πέτρα την καρδιά του και να βρει λίγο χρόνο στο βεβαρημένο πρόγραμμά του να χωρέσει τους «ξένους». Τηλεφωνώ στον ασθενή μου και με χαρά του λέω «Εύρηκα!» «Ετοιμάσου έρχομαι!». Στον ανελκυστήρα μπήκαμε μαζί με τον γείτονα μου. Ντόπιος, οικογενειάρχης με παιδιά μεγάλα σε ηλικία.\n-«Χρόνια Πολλά! Δεν πήγες στην πατρίδα σου για τις διακοπές;» με ρωτά χαμογελαστός\n-«Μπα… δεν είχα άδεια» του απαντώ… τι να του εξηγήσω του Κινέζου; Που να καταλάβει τι είμαι και τι κάνω; Τόσα χρόνια με βλέπει συνέχεια με τα μαύρα ρούχα και νομίζει πως δουλεύω στην μαφία.\n-«Κρίμα» μου απαντά. «Άντε να πας στην πατρίδα σου. Πόσα χρόνια θα είσαι μακριά;»\nΝα δεις αυτός είναι ο τυχερός που θα τα ακούσει σήμερα σκέφτηκα…\nΣτο νοσοκομείο η δεύτερη προσπάθειά μας ήταν επιτυχής. Ο ασθενής μας έλαβε θεραπεία και τις απαραίτητες συμβουλές. Όσο για τα υπόλοιπα; Ήταν ακριβώς όπως νομίζετε:\n«Εσείς οι «ξένοι» πληρώνετε στο διπλανό γκισέ γιατί εδώ είναι για τους ντόπιους» και η νοσοκόμα ολοκλήρωσε με τη φράση: «Αυτοί είναι οι «ξένοι» που ζήτησαν να σας δουν επειγόντως γιατρέ» και όλοι στην αίθουσα αναμονής μας κοίταξαν περίεργα. Παντού μας ζητούσαν ταυτότητα και διαβατήριο. Κανονικό φακέλωμα. Μόνο νούμερο παπουτσιού δεν μας ζήτησαν.\nΤο βράδυ της ίδιας μέρας είχα να ανταποκριθώ σε κάλεσμα ώστε να αλλάξουμε το χρόνο με παρέα “λευκών¨. Με Έλληνες, δηλαδή, που αναζήτησαν καλύτερο εργασιακό περιβάλλον σε “ξένους” τόπους. Τίποτα δεν είναι εύκολο. Είτε ζεις στην πατρίδα σου είτε στο εξωτερικό. Περισσότερο θα έλεγα ζώντας στο εξωτερικό. Και οι γιορτινές μέρες είναι αφορμή για να αποδράσεις από την ρουτίνα, να νοσταλγήσεις λίγο αυτά που άφησες πίσω για μια διαφορετική ζωή.\nΠάντα το κάλεσμα συνοδεύεται με τη φράση: Ελάτε Δέσποτα να γιορτάσουμε παρέα. «Κλασσικά» και «παραδοσιακά». Μεταξύ μας, ψέμματα! Σχεδόν τίποτα δεν ισχύει από τα παραπάνω. Στο τόπο που βρίσκεσαι αναγκαστικά ακολουθείς τους νέους κανόνες και τα νέα έθιμα. Με δυσκολία προσπαθείς να μεταφέρεις τις δικές σου συνήθειες στη ξενιτιά. Και αν οι τόποι που ζεις είναι μακρινοί τόσο και πιο δύσκολο είναι να το καταφέρεις. Άντε τώρα να εξηγήσεις στον Ασιάτη τι είναι ο κουραμπιέςκαι γιατί δεν πρέπει να τον ξεσκονίζουμε. Και μήπως έχετε ιδέα που θα βρείτε το φρέσκο βούτυρο τύπου Κέρκυρας που βάζουν οι μανάδες μας; Σιγά μην το έχουνε και στη Σιγκαπούρη! Παρόμοια υλικά, διαφορετικές όμως γεύσεις.\nΚάθε φορά το σκηνικό ίδιο και απαράλλακτο. Σαμπάνια για το καλό, κρασί απαραίτητα, και φαγητό σπιτικό ή “σπιτικό” φτιαγμένο από το catering. Οι οικοδεσπότες βάζουν τα δυνατά τους να μας ευχαριστήσουν. Οι καλεσμένοι φορούν τα γιορτινά τους. Οι αντροπαρέες τις γνωστές κουβέντες για τα προβλήματα της παγκόσμιας οικονομίας. Οι γυναίκες για τα δώρα που έλαβαν στις γιορτές και για τα σχολεία των παιδιών τους και τα μικρά να “αναστατώνουν” με τις φωνές τους την ατμόσφαιρα. Το λαμπερό χριστουγεννιάτικο δέντρο «ζεσταίνει» τον χώρο. Οι μυρωδιές των φαγητών έντονες. Όλα αγαπητικά και όμορφα. Όλα μια ψευδαίσθηση για να κρύψουμε την πραγματικότητα που ξέρουμε καλά. Ήμαστε όλοι «ξένοι». Μακρυά από τον τόπο μας.\nΌσα χρόνια να ζεις στα μέρη αυτά όσα χρήματα και να έχεις καταφέρει να βγάλεις αυτό δεν μπορείς να το αλλάξεις. Θα είσαι πάντα ο “ξένος” Θα το γράφει η ταυτότητα και το διαβατήριο σου. Και αυτό δεν ισχύει μόνο για τους ανθρώπους αλλά και για τα άψυχα! Το τραπέζι σουηδικό από τα ΙΚΕΑ. Το τραπεζομάντηλο από το Βιετνάμ, το αρνάκι από την Νέα Ζηλανδία, οι πατάτες από την Ολλανδία, τα κρασιά από την Αργεντινή και τη Γαλλία, οι κουραμπιέδες και τα μελομακάρονα από την Ελλάδα. Στ΄ αλήθεια όλοι «ξένοι»!\nΛίγο μετά τις 11 το βράδυ τους ευχήθηκα και έφυγα. Φθάνοντας σπίτι κάθισα απέναντι από το ρολόι. Τα λεπτά περνούσαν γρήγορα όπως άλλωστε κυλάει ο χρόνος και οι ζωές μας. Παραμονή Πρωτοχρονιάς σε ξένο τόπο και εγώ “ξένος”. Και ο κάθε “ξένος” από εμάς με μια διαφορετική ιστορία. Άλλος για να βγάλει περισσότερα χρήματα, άλλος γιατί ερωτεύτηκε, άλλος γιατί ήρθε για σπουδές και παρέμεινε. Για την δίκη μου την περίπτωση θα προτιμήσω να μην το σχολιάσω.\nΑλήθεια, όμως, πόσο παράλογος είναι τούτος ο κόσμος καμωμένος. Πόσο μικρός πλανήτης και πόσο διαφορετική είναι η σκέψη των ανθρώπων. Το προσωρινό της γης που πατάς να το θεωρείς μόνο δικό σου και όλους τους άλλους ξένους. Να ξεχνάς πως ότι Θεός είναι γι όλους. Μα πιότερο να ξεχνάς πως υπάρχει Θεός και όλα να τα μετράς με τα εφήμερα. Να θεωρείς δικούς σου μόνο όσους έχουν ίδιο διαβατήριο και όχι όσους έχουν καρδιά. Καρδιά ζεστή! Που να αγαπάει πραγματικά. Που να χωράει σε κάθε τόπο και να αντέχει. Που η ζεστασιά της να είναι παρηγοριά γι όλους. Για τους ¨ξένους¨ που είναι και δικοί σου άνθρωποι. Οικογένεια σου. Καρδιά που δεν περιμένει ευχαριστώ.\nΉταν μεσάνυχτα. Η νέα χρονιά έφθασε. Όπως συνηθίζουμε να λέμε: με ελπίδες, όνειρα και χαμόγελα. Σαν διαφημιστικό στην τηλεόραση. Πυροτεχνήματα γέμισαν τον ουρανό. Η λάμψη τους έφθασε και στο δικό μου παράθυρο. Έμεινα να τα κοιτώ σαν μικρό παιδί. Μακάρι το φως των βεγγαλικών να έκρυβε έστω και για λίγο την όποια ασχήμια του κόσμου τούτου. Τον πόνο, την δυστυχία, την ανασφάλεια και τις αποτυχίες μας. Όλα τα δυσάρεστα του παλιού χρόνου που μόλις μας άφησε. Μετά από μια ώρα στο βάθος του ορίζοντα είδα και πάλι κάποια βεγγαλικά. Ο νέος χρόνος είχε φθάσει και στην Ινδονησία. Τι παράξενο. Λίγη ώρα απόσταση αλλά ο χρόνος μετράει διαφορετικά στις δύο χώρες.\nΠαρέμεινα στο παραθύρι. Βυθισμένος σε σκέψεις. Σε ταξίδια του μυαλού. Η ώρα περνούσε και τα φώτα από τα γειτονικά σπίτια έσβηναν σιγά σιγά. Που και που φωνές και τραγούδια από παρέες που επέστρεφαν μόνο ακούγονταν. Ο ήλιος ανέτειλε. Μπράβο συνέπεια! Ήταν η πρώτη ανατολή του νέου έτους. Άραγε μια ανατολή μπορεί να αλλάξει την καρδιά και τη σκέψη μας;\nΕτοιμάστηκα να πάω στην Εκκλησία για την Πρωτοχρονιάτικη Λειτουργία. Ο ταξιτζής φανερά αγουροξυπνημένος με ρωτά που πάω. Η επόμενη ερώτηση του ήταν:\n-«Είστε τουρίστας;». Χριστέ μου! Πάλι τα ίδια, ψέλλισα.\n-«Όχι του απαντώ. Μένω εδώ σχεδόν μια δεκαετία».\n-«Είστε εδώ γιατί μας παίρνετε τις καλές δουλειές» και με κοιτά λίγο παράξενα\nΠαράτα μας, πρωϊνιάτικα και πρωτοχρονιάτικα, σκέφθηκα ενοχλημένος, μα με την «παρήχηση του Π» μου ήρθαν γέλια. Σιγά μην του κάνω το χατίρι και βρίσω χρονιάρα μέρα. Με στραβοκοίταξε που χαμογέλασα και δεν με ξαναρώτησε κάτι.\nΈφθασα στην εκκλησία, άναψα τα καντήλια κοίταξα τις εικόνες, είδα τριγύρω μου τους Αγίους στους τοίχους και είπα: Καλή Χρόνια μας «Ξένοι». Ξένοι είστε όλοι σας εδώ. Aυτό μας θεωρούνε. Να το θυμάστε! Και μην μου πείτε το αντίθετο γιατί θα σας ζητήσω ταυτότητα και διαβατήριο. O tempora o mores! Άτιμο πράγμα τελικά το διαβατήριο και η ταυτότητα. Σου κόβει την μιλιά…\nΚαλή μας Χρονιά «Ξένε»! Όπου και να σαι. Σ΄ όποιο μήκος και πλάτος αυτής της γης. Να χεις υγεία, δύναμη, ευλογίες από το Θεό και ένα τεράστιο χαμόγελο για κάθε δύσκολη στιγμή που μπορεί να συναντήσεις, Κατανόηση από τους άλλους και για τους άλλους. Και πάνω απ΄ όλα μια ζεστή καρδιά. Γιατί, οι κρύες καρδιές είναι η «ξενιτιά» Ούτε οι ταυτότητες ούτε και τα διαβατήρια. Αυτά είναι άψυχα. Ένα μικρό χαρτί. Το μόνο αληθινό είναι η καρδιά σου. Και αυτήν σε παρακαλώ, μην αφήσεις να σου κρυώσει… γιατί τότε θα είσαι στ΄ αλήθεια «ξένος». Χρόνια Πολλά σ΄όλους.